Μικρά «μυστικά» στις γειτονιές της Αθήνας | foroline.gr\nΒρίσκεστε στο:Αρχική»ΠΟΛΙΤΙΣΜΟΣ»ΔΙΑΣΚΕΔΑΣΗ & ΨΥΧΑΓΩΓΙΑ»Μικρά «μυστικά» στις γειτονιές της Αθήνας\nΜικρά «μυστικά» στις γειτονιές της Αθήνας\nBy ΒΕΡΕΝΙΚΗ on\t 20/10/2017 ΔΙΑΣΚΕΔΑΣΗ & ΨΥΧΑΓΩΓΙΑ, ΘΕΜΑΤΑ\nΟκτώ γωνιές που κρύβουν τα πιο αναπάντεχα μυστικά για φαγητό, καφέ και καλλιτεχνικές αναζητήσεις στις γειτονιές της Αθήνας.\nΣτην Πλάκα θα βρείτε το παλιότερο σπίτι της Αθήνας\nΕίναι το Αρχοντικό Μπενιζέλων, βρίσκεται στο 96 της Αδριανού και χτίστηκε πιθανότατα στο πρώτο μισό του 18ου αιώνα. Αποτελεί μάλιστα το τελευταία σωζόμενο κονάκι στην Αθήνα, ένα από τα λίγα παραδείγματα ανάλογων προεπαναστατικών αρχοντικών που σώζονται στη νότια Ελλάδα. Η διώροφη κατασκευή διέθετε χαγιάτι, αυλή με πηγάδι και πίσω αυλή με ελαιοτριβείο, ενώ αποτέλεσε και προγονικό σπίτι της Αγίας Φιλοθέης – γνωστής και ως Ρηγούλα Μπενιζέλου. Πλέον αποτελεί διατηρητέο μνημείο – μάθετε περισσότερα εδώ.\nΣε ένα στενό κοντά στην Αγία Ειρήνη θα δοκιμάσετε αυθεντικό λαχματζούν\nΤο Feyrouz είναι κρυμμένο στο 23 της οδού Καρόρη, κοντά στην Αιόλου και με τις γεύσεις του μας ταξιδεύει από την Αντιόχεια και τον Λίβανο μέχρι την Κύπρο και την Πόλη. Τα χιτ του μενού είναι τα «λαχματζούνια», όπως το Feyrouz με λεπτή χειροποίητη ζύμη με μοσχαρίσιο κιμά, κρεμμυδάκι και ψιλοκομμένα μυρωδικά, το λαχματζούν με οκτώ διαφορετικά λαχανικά εποχής και το Ζάαταρ με μείγμα μπαχαρικών, μυρωδικών και ξηρών καρπών – ξεχωρίζει το αγριοθύμαρο της Συρίας. Οι τιμές τους κυμαίνονται στα 3€.\nΣτου Ψυρρή θα βρείτε το Μουσείο Ελληνικής Γαστρονομίας\nΤο Μουσείο (Αγίου Δημητρίου 13) στεγάζεται σε ένα νεοκλασικό του 19ου αιώνα, στις αίθουσές του φιλοξενεί θεματικές εκθέσεις για την τοπική και παγκόσμια κουζίνα, στην αυλίτσα του παραδίδει ιδιωτικά μαθήματα μαγειρικής και στον πάνω όροφο λειτουργεί καφέ-εστιατόριο, ιδανικό για εταιρικές εκδηλώσεις και θεματικές βραδιές.\nΣτο Μεταξουργείο θα καθίσετε για καφέ ανάμεσα σε ένα σπίτι του 1852 και ένα του Μεσοπολέμου\nΤο νέο στέκι της περιοχής λέγεται Saorsa, κρύβεται στο 2 της οδού Γιατράκου στην πλατεία Αυδή και πρόκειται για μια ήσυχη, ατμοσφαιρική αυλή ανάμεσα σε δύο αιωνόβια κτίρια. Σερβίρει από νωρίς καφεδάκια και αργότερα τσιμπολογήματα, απλά ποτά στα 7€ και πρωτότυπα κοκτέιλ που ξεκινούν από τα 8,50€. Δοκιμάστε το Lila Pause με μαστίχα, σοκολάτα γάλακτος και φράουλα ή το Surfing Vanilla με βότκα βανίλια, πράσινο μήλο και πεπόνι.\nΣτο Αττικό Άλσος θα μάθετε για τα ελληνικά έθιμα\nΤο Zafiro του Γαλατσίου ίσως κάποιοι το γνωρίζατε ως ένα από τα μέρη με την ωραιότερη θέα στην Αθήνα. Αλλά εκτός από… θεαματικό καφέ, πλέον προσφέρει και εμπειρίες ελληνικής παράδοσης. Ως Zafiro Experience, διαθέτει πρόγραμμα περιήγησης σε χώρους αφιερωμένους σε ελληνικά προϊόντα, παλιά επαγγέλματα και ήθη και έθιμα του τόπου, κατάλληλα για επισκέπτες της πόλης αλλά και για ντόπιους που θέλουν να μάθουν… τις ρίζες τους.\nΣτο Νέο Κόσμο θα φάτε το καλύτερο κεμπάπ\nΣτο 43 της οδού Σαρκουδίνου έχει στήσει το κεμπαμπτζίδικό του ο Τόμας, και μας προσφέρει αυθεντική αρμένικη γεύση. Το κεμπάπ του, από μοσχάρι ή κοτόπουλο, τυλίγεται σε πίτα μόνο με ψητή ντομάτα, κρεμμύδι και σως γιαουρτιού, για να απολαύσουμε ατόφια τη γεύση του. Αν πεινάμε, παραγγέλνουμε τη μερίδα γιαουρτλού με τέσσερα βαρβάτα κεμπάπ. Τα τυλιχτά κυμαίνονται στα 1,90€, οι μερίδες στα 7-8€.\nΣε μια στοά στην Ομόνοια θα φάτε λαχταριστά και οικονομικότατα μαγειρευτά\nΤο Bread and Roses βρίσκεται στη στοά, στο 64 της οδού Πανεπιστημίου και από τις 13.00 ως τις 18.00 σερβίρει πλήρες μενού με 6,20€, που περιλαμβάνει κυρίως, σαλάτα και συνοδευτικό. Μέχρι τα μεσάνυχτα, παραγγέλνουμε από το a la carte menu, που παραμένει οικονομικό και περιλαμβάνει γεύσεις όπως γλυκόξινο ψαρονέφρι, κοτόπουλο με θυμάρι, τσίλι κον κάρνε, φιλέτο σολομού και πάστα πέστο. Όσο ο καιρός το επιτρέπει, καθόμαστε στο ωραιότατο urban roof garden.\nΣτα Εξάρχεια θα βρεις το νέο σου αγαπημένο χόμπι\nΟι Λούπες, στο 57 της οδού Μεθώνης, είναι ένα φιλόξενο εργαστήριο δύο γυναικών, που αναλαμβάνουν φέτος να μας διδάξουν τα μυστικά της σφραγίδας και της μεταξοτυπίας. Πρόκειται για τεχνικές που θα σας επιτρέψουν να πειραματιστείτε με υλικά και να ανανεώσετε από τα ρούχα και τους χώρους σας μέχρι κάθε είδους ύφασμα. Οι επόμενοι κύκλοι ξεκινούν στις αρχές Νοεμβρίου – μάθετε περισσότερα εδώ.\nπηγή : www.in2life .gr


Δείτε το σκυλάκι που κάνει βόλτα στη Νέα Υόρκη με τα πολυτελή αυτοκίνητά του - Petpet.news\nΌταν φωτογραφίες με ένα μικρό σκυλάκι που οδηγούσε ένα μίνι αυτοκίνητο ανέβηκαν πριν από λίγο καιρό στα social media κατοίκων αλλά και τουριστών του Upper East Side του Μανχάταν της Νέας Υόρκης, δεν ήταν λίγοι εκείνοι που αναρωτήθηκαν δημόσια τι συμβαίνει. Ανάλογες φωτογραφίες συνέχισαν να δημοσιεύονται και τις επόμενες μέρες. Μέχρι που το μυστήριο λύθηκε.\nΗ Anisha Lakhani, συγγραφέας, δημοσιογράφος, σεναριογράφος, web designer ήταν εκείνη που βασικά έλυσε το μυστήριο, λέγοντας ότι ο σκύλος της, Luigi Maestro, είναι ένας ιδιαίτερος σκύλος που καθημερινά πηγαίνει βόλτα στους δρόμους της Νέας Υόρκης με ένα από τα πολυτελή αυτοκίνητά του.\nΟ Luigi Maestro είναι ένα σκυλάκι, ράτσας Shih Tzu, το οποίο τρελαίνεται να οδηγεί τη μίνι BMW, αξίας 1500 δολαρίων του ή κάποιο άλλο από τα αυτοκίνητά του, έξω από το γνωστό Metropolitan Museum of Art και από άλλα γνωστά μέρη της πόλης. Οι κάτοικοι των περιοχών που περνάει αλλά και οι τουρίστες φυσικά δεν κάνουν τίποτα άλλο από το να τον βγάζουν φωτογραφίες με το κινητό τους και να τις ανεβάζουν στα social media σαν κάτι πρωτότυπο. Και πώς δεν είναι πρωτότυπο αυτό, αφού δεν βλέπεις κάθε μέρα ένα σκυλάκι πάνω σε ένα αυτοκινητάκι να πηγαίνει τη βόλτα του.\nΟ Luigi δεν αγχώνεται καθόλου καθώς είναι συνηθισμένος να κυκλοφορεί έτσι. Κάθεται αναπαυτικά μέσα και η Lakhani είναι δίπλα του πατώντας το τηλεκοντρόλ και οδηγώντας τον με ασφάλεια. Η ίδια μάλιστα λέει: “Του έκανα το αυτοκινητάκι δώρο όταν έκλεισε τα 5 του χρόνια. Δεν έχει όμως μόνο BMW. Του έχω πάρει και Bentley, Ferrari, Porsche αλλά και άλλα αυτοκίνητα. Είμαι σίγουρη ότι ο Luigi είναι το σκυλάκι με τη μεγαλύτερη συλλογή από τέτοια αυτοκίνητα από οποιαδήποτε άλλο σκυλάκι στον πλανήτη”.\nΟ Luigi δεν είναι το μόνο σκυλάκι της Lakhani, καθώς έχει άλλο ένα Shih Tzu, που λέγεται Harold Moscowitz και που μάλλον δεν συμμερίζεται το πάθος του αδερφού του.\nΜήπως όμως τελικά όλο αυτό είναι υπερβολή; Μπορεί. Αυτό που σίγουρα ισχύει είναι ότι το υπέροχο αυτό σκυλάκι εκτός του ότι πραγματικά απολαμβάνει όλο αυτό έχει γίνει και ο τετράποδος σταρ της Νέας Υόρκης.


«ΤΟ ΜΕΓΑΛΟ ΜΑΣ ΤΣΙΡΚΟ»: ΛΑΕ ΜΗΝ ΣΦΙΞΕΙΣ ΑΛΛΟ ΤΟ ΖΩΝΑΡΙ. ΜΕ ΤΗΝ ΤΖΕΝΗ ΚΑΡΕΖΗ ΚΑΙ ΤΟΝ ΚΩΣΤΑ ΚΑΖΑΚΟ. ΤΑ ΤΕΛΕΥΤΑΙΑ ΛΕΠΤΑ ΤΗΣ ΠΑΡΑΣΤΑΣΗΣ. | Kopanaki news\n«ΤΟ ΜΕΓΑΛΟ ΜΑΣ ΤΣΙΡΚΟ»: ΛΑΕ ΜΗΝ ΣΦΙΞΕΙΣ ΑΛΛΟ ΤΟ ΖΩΝΑΡΙ. ΜΕ ΤΗΝ ΤΖΕΝΗ ΚΑΡΕΖΗ ΚΑΙ ΤΟΝ ΚΩΣΤΑ ΚΑΖΑΚΟ. ΤΑ ΤΕΛΕΥΤΑΙΑ ΛΕΠΤΑ ΤΗΣ ΠΑΡΑΣΤΑΣΗΣ.\n«ΤΟ ΜΕΓΑΛΟ ΜΑΣ ΤΣΙΡΚΟ» ανέβηκε στις 22 Ιουνίου του 1973 στο θέατρο «Αθήναιον». H Τζένη Καρέζη και ο Κώστας Καζάκος αποφάσισαν να ανεβάσουν ένα αλληγορικό έργο που θα διηγιόταν την ιστορία και τις ταλαιπωρίες του ελληνικού κράτους από τον ερχομό του Όθωνα το 1833 μέχρι την Κατοχή (στη δεύτερη παράσταση έφτανε μέχρι και την εξέγερση του Πολυτεχνείου), με σκοπό να παραπλανήσουν τη λογοκρισία της Χούντας, κατορθώνοντας ωστόσο να περάσουν μηνύματα αφύπνισης στον ήδη αγανακτισμένο ελληνικό λαό. Είπαν την ιδέα τους στον Καμπανέλλη, εκείνος άρχισε να γράφει. Η μουσική επένδυση ανατέθηκε στον Σταύρο Ξαρχάκο, ο οποίος είχε την έμπνευση να ζητήσει από τον αξέχαστο Νίκο Ξυλούρη να παίξει το ρόλο του τραγουδιστή – τελάλη. Την σκηνοθεσία ανέλαβε ο Κώστας Καζάκος. Τα σκηνικά της παράστασης ήταν του Ευγένιου Σπαθάρη και στο θίασο πρωταγωνιστικούς ρόλους είχαν ο Διονύσης Παπαγιαννόπουλος, ο Σπύρος Κωνσταντόπουλος, ο Νίκος Κούρος, ο Τίμος Περλέγκας και ο Χρήστος Καλαβρούζος. Η παράσταση ήταν μια μεγάλη εισπρακτική επιτυχία ( περίπου 400.000 εισιτήρια ) αλλά συγχρόνως στάθηκε και μία βασική αφορμή επανάστασης. Συνθήματα όπως «ΨΩΜΙ-ΠΑΙΔΕΙΑ-ΕΛΕΥΘΕΡΙΑ» και «ΦΩΝΗ ΛΑΟΥ – ΟΡΓΗ ΘΕΟΥ», γνωστά από την εξέγερση του Πολυτεχνείου, είχαν πρωτοεμφανιστεί στην παράσταση. Η Καρέζη πέρασε ένα μήνα στα κρατητήρια της Ασφάλειας με αποτέλεσμα να διακοπούν οι παραστάσεις από τα μέσα Οκτωβρίου ως τα μέσα Νοεμβρίου του 1973 και να ξαναρχίσουν μετά τα γεγονότα του Πολυτεχνείου, με παρουσία αστυνομικών . Ο Καζάκος καλέστηκε κι ο ίδιος από τη Χούντα και φυλακίστηκε. Ερμηνευτής, συνθέτης και μουσικοί δέχονταν σχεδόν καθημερινά τις «επισκέψεις» των οργάνων της χούντας.\nΤο βίντεο περιλαμβάνει οπτικό υλικό από την Ερτ, με πλάνα που παραχώρησε ο Κώστας Καζάκος και ο ήχος είναι από τα τελευταία λεπτά της παράστασης, τμήματα της οποίας κυκλοφορούν σε cd.\nΠροηγούμενες δημοσιεύσειςΤην περιέλουσε με βενζίνη και της έβαλε φωτιά. Ανατριχιαστικό βίντεο.Επόμενες δημοσιεύσειςO Fuhrer μαθαίνει ότι το σχέδιό του για διάλυση της Ελλάδας απέτυχε γιατί ο Κασιδιάρης βγήκε εκτός ελέγχου σε πρωϊνή εκπομπή.


Deterrence: Γιατί να μας αφορά μια ταινία για το ΝΑΤΟ; | Athens Voice\nDeterrence: Γιατί να μας αφορά μια ταινία για το ΝΑΤΟ;\nΟ Ρωμανός Γεροδήμος, όπως και με τις «Ανταποκρίσεις» του, μας δίνει εργαλεία για να κατανοήσουμε τους κινδύνους του 21ου αιώνα\n«Αποτροπή», το βραβευμένο ντοκιμαντέρ του Ρωμανού Γεροδήμου για το ΝΑΤΟ και την ευρωπαϊκή ασφάλεια τον 21ο αιώνα είναι ένα «μάθημα» ανάγνωσης του κόσμου μας\nΜε τέσσερις μήνες μόλις ζωής, έχει ήδη αρχίσει να μετράει βραβεία και συμμετοχές σε διεθνή Φεστιβάλ. Είναι άλλωστε μία από τις αρετές του σκηνοθέτη του, Ρωμανού Γεροδήμου, αναπληρωτή καθηγητή Διεθνούς Πολιτικής και Δημοσιογραφίας στο πανεπιστήμιο του Bournemouth, να φωτίζει από ψηλά τα σύνθετα ζητήματα του παγκοσμιοποιημένου κόσμου μας. Το «Deterrence» (Αποτροπή) είναι ένα ντοκιμαντέρ στημένο σαν βιβλίο, με μια εισαγωγή και 7 ανεξάρτητα κεφάλαια – μπορούμε να το δούμε ως μία ενιαία ταινία 160΄ ή σε 8 επεισόδια που το καθένα στέκεται ως ταινία μικρού μήκους. (www.deterrencethemovie.com)\nΗ αφίσα του «Deterrence»\nΜε μια κεντρική αφήγηση που διακόπτεται από συνεντεύξεις με κορυφαίους διπλωμάτες, νυν και πρώην αξιωματούχους του ΝΑΤΟ, ιστορικούς και ειδικούς αναλυτές, δημοσιογράφους, φοιτητές επικοινωνίας και δημοσιογραφίας, οπτικό υλικό από τον Β΄ΠΠ μέχρι σήμερα, αλλά και πρωτογενές και δευτερογενές αρχειακό υλικό, χάρτες και κάρτες επεξήγησης βασικών εννοιών. Τα γυρίσματα έγιναν λίγο πριν και κατά τη διάρκεια της Συνόδου Κορυφής της Συμμαχίας τον Δεκέμβριο του 2019 στο Λονδίνο. Το συνεργείο της «Αποτροπής» βρέθηκε στην καρδιά της συνόδου και κατέγραψε τις διχογνωμίες και αντιπαραθέσεις μεταξύ των ηγετών, θέτοντας τα μεγάλα ερωτήματα που απασχολούν τους ηγέτες της Ευρώπης σε ένα πολύ κομβικό σημείο για το παρόν και το μέλλον της ευρωατλαντικής συμμαχίας.\nΟ Ρωμανός Γεροδήμος με την ομάδα φοιτητών του στη Σύνοδο του ΝΑΤΟ στο Λονδίνο τον Δεκέμβριο του 2019\nΔεν πρόκειται ωστόσο για ένα συμβατικό ντοκιμαντέρ που κινείται στα υψηλά κλιμάκια της πολιτικής. Οι εισαγωγικές ερωτήσεις –«Τι φοβάσαι περισσότερο;»– από το πρώτο δευτερόλεπτο μας δημιουργούν την αίσθηση ότι ένα ντοκιμαντέρ για την ευρωπαϊκή ασφάλεια μπορεί να μας εμπλέξει πολύ πιο άμεσα από όσο θα φανταζόμασταν. Μπορεί αλήθεια να μας αφορά μια ταινία για το ΝΑΤΟ; Η απάντηση είναι ΝΑΙ. Όπως λέει ο Ρωμανός Γεροδήμος: «Αυτό που μας παρακίνησε να κάνουμε το ντοκιμαντέρ ήταν η ανάγκη να δείξουμε πώς τα ζητήματα ασφαλείας επηρεάζουν τον κάθε έναν και την κάθε μία από εμάς με απτούς τρόπους∙ και στη συνέχεια να θέσουμε όλες τις “δύσκολες” ερωτήσεις για το κατά πόσον οργανισμοί όπως το ΝΑΤΟ και η Ευρωπαϊκή Ένωση τα αντιμετωπίζουν επαρκώς».\nΔεν είναι μόνο ότι το ΝΑΤΟ έχει έρθει ξανά στο προσκήνιο μέσα από το ερώτημα αν μπορεί να λειτουργήσει ως δύναμη αποτροπής λόγω της επικίνδυνης συγκυρίας στην Ανατολική Μεσόγειο και της επιθετικότητας της Τουρκίας που μοιάζει να στήνει σκηνικό πολέμου. Είναι και ερωτήματα που αφορούν στις αξίες της φιλελεύθερης δημοκρατίας μας, στην ασφάλειά μας στο εσωτερικό των κοινωνιών μας, όλα όσα έχουμε μάθει να θεωρούμε δεδομένα. Ήταν πάντα έτσι; Η ιστορία του Οργανισμού Βορειοατλαντικού Συμφώνου διατρέχει την ιστορία των κεκτημένων του σύγχρονου δυτικού κόσμου.\nDeterrence Chapter 0 - Cold Open\nΜ.A.D., η απόλυτη Αποτροπή\nΓια μια ήπειρο που είχε ζήσει δύο καταστροφικούς πολέμους μέσα σε 30 χρόνια και με την απειλή της σοβιετικής επέκτασης, η ίδρυση του ΝΑΤΟ το 1949 υπήρξε θεμέλιος λίθος της αρχιτεκτονικής της ασφάλειας και της ελευθερίας. Συμφωνα με το άρθρο 5 του ιδρυτικού του άρθρου, η επίθεση σε ένα κράτος της συμμαχίας σήμαινε την επίθεση σε κάθε μέλος του. Βασική γραμμή άμυνας και στρατηγικής ήταν η έννοια της Αποτροπής, που αφορούσε κυρίως στα πυρηνικά αντίποινα. Το «Deterrence» αφηγείται την περίοδο του Ψυχρού Πολέμου, όταν μία κακιά στιγμή ή ένα ανθρώπινο λάθος μπορούσαν να τινάξουν τον πλανήτη στον αέρα. Μας θυμίζει τη Χιροσίμα και το Ναγκασάκι, που λειτούργησε ως ανεξίτηλη υπόμνηση της δύναμης αφανισμού των πυρηνικών όπλων. Και περιγράφει το δόγμα Μ.A.D. (Μutual Αssured Distruction / Aμοιβαία Eξασφαλισμένη Kαταστροφή) που υιοθέτησαν οι δύο υπερδυνάμεις ο οποίες χώρισαν τον μεταπολεμικό κόσμο – η απόλυτη «Τρέλα» υπήρξε η απόλυτη Αποτροπή, εξασφαλίζοντας την ειρήνη στην ευρωπαϊκή ήπειρο για 75 χρόνια.\nΑπό τότε μέχρι σήμερα έχουν μεσολαβήσει πολλά. Το τέλος του ολέθριου ανταγωνισμού ανάμεσα σε ΗΠΑ και ΕΣΣΔ και η διάλυση του ανατολικού μπλοκ έφεραν νέα ήσσονα σκηνικά έντασης, όπως ο πόλεμος στη Γιουγκοσλαβία, καθώς αναδύθηκαν εθνοτικές συγκρούσεις στα Βαλκάνια και τον Καύκασο. Μεσολάβησε η απειλή των τζιχαντιστών –με ορόσημο την 11η Σεπτεμβρίου–, οι επιθέσεις στο Ιράκ και στο Αφγανιστάν, που υπήρξαν αμφιλεγόμενες και έπληξαν το κύρος της Συμμαχίας, και φυσικά η αλλαγή στο πολιτικό σκηνικό στη Ρωσία με την εκλογή Πούτιν το 2000. Η Δύση και οι φιλελεύθερες αξίες υπήρξαν νικητές του Ψυχρού Πολέμου, όμως πού βρισκόμαστε τώρα;\nDeterrence Chapter 2 - M.A.D.\nΤη στιγμή μίας εκ των συνεντεύξεων φτάνει η είδηση της τρομοκρατικής επίθεσης στη Γέφυρα του Λονδίνου, ένα χιλιόμετρο μακριά από το στούντιο, τον Νοέμβριο του 2019 – επίκαιρη υπενθύμιση ότι η ασφάλεια δεν μπορεί να θεωρείται δεδομένη. Δεν είναι μόνο η τρομοκρατία. Νέες, μη ορατές απειλές επιχειρούν να πλήξουν τις δημοκρατίες μας εκ των έσω. Το ντοκιμαντέρ του Ρωμανού Γεροδήμου μας κάνει πιο ικανούς να διαβάζουμε ειδήσεις όπως αυτή: «Ο Ρώσος πολιτικός της αντιπολίτευσης Αλεξέι Ναβάλνι και επικριτής του Ρώσου προέδρου Βλαντίμιρ Πούτιν, ο οποίος νοσηλεύεται σε κωματώδη κατάσταση στο νοσοκομείο Charite του Βερολίνου, δηλητηριάσθηκε με νευροτοξικό παράγοντα από την ομάδα του Novichok». Και μας καλεί να σκεφτούμε πάνω στη βασική ιδέα ότι η κρίση ταυτότητας της Δύσης έχει αφήσει ένα μεγάλο κενό στην ασφάλειά μας. Οι κοινωνίες μας, διαιρεμένες, εσωστρεφείς, απασχολημένες από νέους πολιτισμικούς κανόνες και αυταρχισμούς, δεν αντιλαμβάνονται αυτό το νέο είδος πολέμου που διεξάγεται στο έδαφός τους.\nΗ «Αποτροπή», με τον τρόπο που το έκαναν και οι «Ανταποκρίσεις από τον 21ο αιώνα», μας δίνει εργαλεία για να κατανοήσουμε τους κινδύνους που κρύβει ο ψηφιακός μικρόκοσμος στον οποίο περνάμε ένα υπερβολικά μεγάλο κομμάτι της ζωής μας· να στοχαστούμε πάνω σε αόρατους παράγοντες που μπορούν να επηρεάζουν τις πολιτικές εξελίξεις, τον τρόπο που σκεφτόμαστε ή τις διχόνοιες στο εσωτερικό των κοινωνιών μας, όπως π.χ. στο επίκαιρο ζήτημα της πανδημίας. Κανείς δεν αξιολογεί τους όρους μιας κλιμάκωσης των ρωσικών επιχειρήσεων στη Δύση τα τελευταία 15 χρόνια ως συνέχεια ενός είδος «πολέμου». Και τον Πούτιν δεν τον σκεφτόμαστε σαν έναν ηγέτη που δίνει εντολή εξόντωσης των πολιτικών του αντιπλάλων ή κατακόπων του που έχουν αυτομολήσει σε ευρωπαϊκό έδαφος. Η ταινία περιγράφει μια συντονισμένη προσπάθεια της Ρωσίας να διαβρώσει τη φιλελεύθερη δημοκρατία σε όλη την Ευρώπη και τις ΗΠΑ, να αποδυναμώσει το ΝΑΤΟ και την ΕΕ.\nΗ λέξη-κλειδί εδώ είναι ο υβριδικός πόλεμος: κρυφές στρατιωτικές και διπλωματικές επιχειρήσεις, ξέπλυμα μαύρου χρήματος, κυβερνοεπιθέσεις, επιχειρήσεις πολιτικής επιρροής σε εγχώρια ακροατήρια με fake news στα σόσιαλ μίντια, παρεμβάσεις σε εκλογές και δημοψηφίσματα, χρηματοδότηση σε κόμματα της άκρας δεξιάς και της άκρας αριστεράς.\n→ Ρωτήσαμε τον Ρωμανό Γεροδήμο να μας δώσει μερικά παραδείγματα, κι αν θα μπορούσαν να βρίσκονται ρώσικες ενέργειες πίσω από τις εκστρατείες εναντίον του κορωνοϊού. Μπορεί πίσω από ομάδες στο Facebook τύπου «Χωρίς μάσκα στο Σχολείο» να υπάρχουν λογαριασμοί με ρωσικά ip;\n«Δεν θα μου προξενούσε απολύτως καμία εντύπωση αν κάποια στιγμή διαπιστώσουμε ότι ρωσικές υπηρεσίες βρίσκονται πίσω από εκστρατείες εναντίον του κορωνοϊού, ή ότι έστω τις υποστηρίζουν. Αυτό θα ήταν απολύτως συνεπές με τη στρατηγική του Ρώσου προέδρου, δηλαδή να σπείρει τη διχόνοια, τη σύγχυση και την αποσάθρωση των δυτικών κοινωνιών εκ των έσω. Η στρατηγική της υπονόμευσης της Δύσης –που υπήρξε πάγια πολιτική των σοβιετικών υπηρεσιών κατά τη διάρκεια του Ψυχρού Πολέμου– βασίζεται ακριβώς στην υποδαύλιση και υποστήριξη περιθωριακών απόψεων ή συγκρούσεων στο εσωτερικό των δυτικών χωρών. Αυτό άλλωστε το έχουμε δει να γίνεται επανειλημμένως τα τελευταία χρόνια: για παράδειγμα, ρώσικες υπηρεσίες υποδαύλισαν τον φυλετικό διχασμό και τις ταραχές στις ΗΠΑ τα προηγούμενα χρόνια. Ο στόχος δεν ήταν να υποστηριχθεί η μία ή η άλλη πλευρά, αλλά να οξυνθεί η σύγκρουση (οπότε κάποιες φορές μπορεί οι υπηρεσίες αυτές να υποστηρίξουν και τις δύο αντιμαχόμενες πλευρές μέσα από ψευδείς ειδήσεις ή επιθέσεις στα μέσα κοινωνικής δικτύωσης)».\n«Στον υβριδικό πόλεμο του 21ου αιώνα, ο στόχος δεν είναι να “φυτέψεις” κάπου τη σημαία σου, αλλά να κερδίσεις την καρδιά και το μυαλό του κόσμου. Mε κάποιον τρόπο όλοι παίρνουμε μέρος στη μάχη – χωρίς συνήθως να το συνειδητοποιούμε καν».\n«Τι φοβάσαι περισσότερο;»\nΠαρακολουθώντας την «Αποτροπή» καλούμαστε να ξανασκεφτούμε το ερώτημα της αρχής. Μία από τις απαντήσεις που δίνουν οι συνεντευξιαζόμενοι, είναι «ο κίνδυνος να πεθάνει η Δημοκρατία μας». Μπορεί το ΝΑΤΟ να μας προστατεύσει από αυτό τον κίνδυνο; Μπορεί να εγγυηθεί την ασφάλειά μας, όπως το έκανε τον προηγούμενο αιώνα, να προστατεύσει τις φιλελεύθερες κοινωνίες μας από την τρομοκρατία, τις κυβερνοεπιθέσεις, τις νέες ψηφιακές ανασφάλειες; Μπορεί να εκσυγχρονιστεί με τα αιτήματα του καιρού μας, εντάσσοντας τη βιωσιμότητα του πλανήτη και την κλιματική ασφάλεια στην ευρύτερη ατζέντα των ζητημάτων ασφάλειας;\nΚι έπειτα, υπάρχει πεδίο διαλόγου της Δύσης με τη Ρωσία όσο αυτή υπονομεύει τις δυτικές κοινωνίες; Η Ευρώπη μπορεί να υπολογίζει στις ΗΠΑ με πρόεδρο τον Τραμπ; Δικαιούνται να είναι μέλη της συμμαχίας καθεστώτα όπως η Τουρκία του Ερντογάν, ή μήπως το ΝΑΤΟ είναι εγκεφαλικά νεκρό, όπως είπε ο πρόεδρος Μακρόν σε συνέντευξή του λίγο πριν τα γυρίσματα, και η Ευρώπη πρέπει να στηριχτεί στις δικές της δυνάμεις για την ασφάλειά της;\nΕίναι ερωτήματα που δεν απαντώνται εύκολα, τίθενται όμως. Στην εποχή της Νέας Παγκόσμιας Αταξίας, όπως θα έλεγε ο Ρωμανός Γεροδήμος, είμαστε όλο και πιο πολύ απομονωμένοι στον ψηφιακό μας μικρόκοσμο αλλά και αλληλοεξαρτώμενοι όσο ποτέ. Η κρίση της πανδημίας του κορωνοϊού δεν θα μπορούσε να το δείξει καλύτερα. Κι έπειτα η έννοια της Αποτροπής έχει έρθει ξανά στο προσκήνιο, με το σκηνικό έντασης στην Ανατολική Μεσόγειο. Η Τουρκία εμφανίζεται όχι μόνο σαν μια επιθετική δύναμη εναντίον της Ελλάδας, αλλά και σαν μία αντι-ευρωπαϊκή, αντι-νατοϊκή δύναμη.\n→ Ζητήσαμε από τον σκηνοθέτη της «Αποτροπής» να σχολιάσει, τι σημαίνει για το ΝΑΤΟ μια πολιτική ίσων αποστάσεων απέναντι στην Ελλάδα και την Τουρκία. Μπορεί η Τουρκία του Ερντογάν να είναι μέλος μιας συμμαχίας που σκοπό έχει να υπερασπιστεί την ασφάλεια και την ειρήνη; Μας απάντησε εκτενώς.\n«Τα τελευταία δύο χρόνια παρακολούθησα αρκετά στενά τις συζητήσεις μέσα στο ΝΑΤΟ για τις ανάγκες του ντοκιμαντέρ. Υπάρχουν ασφαλώς πολλά προβλήματα, διλήμματα και εσωτερικές διαφωνίες, αλλά θεωρώ ότι το θέμα της Τουρκίας είναι το πιο ευαίσθητο και επικίνδυνο για το μέλλον του ΝΑΤΟ, γιατί ουσιαστικά εκπροσωπεί το πιο θεμελιώδες ερώτημα: ποιες αξίες πρεσβεύει το ΝΑΤΟ στον 21ο αιώνα; Είναι απλώς μια συμμαχία ισχύος ή (και) μία συμμαχία αξιών; Ας μην ξεχνάμε ότι το ΝΑΤΟ δημιουργήθηκε το 1949 ακριβώς με σκοπό να υπερασπιστεί την ελευθερία, τη δημοκρατία και την ασφάλεια στη Δύση, ενάντι του τότε εχθρού της Σοβιετικής Ένωσης. Οι πρωτοβουλίες και η στρατηγική Ερντογάν τα τελευταία χρόνια –στη Συρία, έναντι των Κούρδων και υπέρ του Ισλαμικού Κράτους (τη στιγμή που η Δύση προσπαθούσε να το πατάξει), στη Λιβύη, έναντι της Ρωσίας από την οποία λαμβάνει εξοπλισμούς, και φυσικά απέναντι στην Ελλάδα– έχουν δημιουργήσει τεράστια ερωτήματα, ακόμη και για το εάν η Τουρκία μπορεί και πρέπει να παραμείνει μέλος του ΝΑΤΟ, κάτι που θα ήταν αδιανόητο πριν μερικά χρόνια. Το πρόβλημα είναι ότι το ΝΑΤΟ, ως διακυβερνητικός οργανισμός που βασίζεται στη συναίνεση και την ομοφωνία των κρατών μελών του, δεν έχει ανεξάρτητη βούληση ή φωνή.\n» Στο στρατιωτικό σκέλος, είναι η πιο ισχυρή αμυντική συμμαχία στην ιστορία της ανθρωπότητας. Στο πολιτικό όμως σκέλος αντιμετωπίζει τα ίδια προβλήματα που αντιμετωπίζει (π.χ.) και ο ΟΗΕ. Ωστόσο, παρά το υπαρκτό εμπόδιο της ομοφωνίας, θεωρώ ότι η πολιτική των ίσων αποστάσεων απέναντι στην Ελλάδα και την Τουρκία πλήττει σοβαρά την αξιοπιστία και την εικόνα του ΝΑΤΟ. Είναι ζήτημα υπαρξιακής σημασίας για την επιβίωση της Συμμαχίας στον 21ο αιώνα να επιβεβαιώσει έμπρακτα και ξεκάθαρα την προσήλωση της στις αρχές του διεθνούς δικαίου και της ειρηνικής επίλυσης των διαφορών. Δεν γίνεται κάθε τόσο η Τουρκία να απειλεί με πόλεμο την Ελλάδα. Αυτό δεν μπορεί και δεν πρέπει να γίνει αποδεκτό ως μία παγιωμένη κατάσταση. Το άλλο που θέλω να πω είναι ότι –και προς δική μου έκπληξη– οι νέοι άνθρωποι με τους οποίους μίλησα για το ντοκιμαντέρ, φοιτητές στην Αγγλία, είναι ενημερωμένοι και έχουν άποψη για τις κινήσεις της Τουρκίας. Ο σκεπτικισμός τους για τους διεθνείς και διακυβερνητικούς οργανισμούς (όπως το ΝΑΤΟ, η ΕΕ και ο ΟΗΕ) βασίζεται ακριβώς στην έλλειψη ξεκάθαρου στίγματος ως προς τις αξίες τους.\n» Παρατηρούμε δηλαδή σε παγκόσμιο επίπεδο την παρακμή μιας υποδομής διεθνούς δικαίου, διπλωματίας και δημοκρατικών αξιών –μια παρακμή για την οποία ευθύνονται συγκεκριμένοι ηγέτες π.χ. στη Ρωσία, στην Κίνα, στην Τουρκία, στη Βραζίλια και φυσικά στις ΗΠΑ– και οι νέες γενιές σε όλο τον κόσμο θεωρούν ότι οι διεθνείς οργανισμοί είναι “εκτός θέματος” για να το θέσουμε κάπως ωμά.\n» Λόγω ακριβώς της ανάγκης ομοφωνίας, το ΝΑΤΟ δεν μπορεί να επέμβει στρατιωτικά ή αποτρεπτικά σε περίπτωση σύγκρουσης δύο κρατών μελών, όπως η περίπτωσή μας. Ωστόσο, εξακολουθεί να παίζει έναν κρίσιμο ρόλο ως φόρουμ στο οποίο συνυπάρχουν η Ελλάδα και η Τουρκία, και ο ρόλος αυτός είναι πολύτιμος γιατί είναι σημαντικό να συνεχίζονται οι διπλωματικές επαφές, ακόμη και πίσω από κλειστές πόρτες.\n» Είναι σημαντικό δηλαδή το ότι υπάρχει μια υποδομή, ένας μηχανισμός, στον οποίο στελέχη όλων των κρατών μελών συζητούν και βρίσκουν λύσεις ή έστω εκτονώνουν την ένταση ανάμεσα στα κράτη μέλη. Άρα δεν πρέπει να υποτιμούμε τον ρόλο του ΝΑΤΟ στη διατήρηση της ασφάλειας και την αποτροπή συγκρούσεων. Απλώς θεωρώ ότι μέχρι τώρα αυτό τον ρόλο τον έχει παίξει πιο αποτελεσματικά «πίσω από τις κάμερες», ενώ κάποιες φορές οι δημόσιες δηλώσεις καταλήγουν να είναι αντιπαραγωγικές ακριβώς γιατί αναπαράγουν μια λογική ίσων αποστάσεων».\nΗ «Αποτροπή» συνεισφέρει στον δημόσιο διάλογο και την ενημέρωσή μας σε μια στιγμή που η έννοια της αποτροπής και ο ρόλος του ΝΑΤΟ και της ΕΕ είναι εξαιρετικά κρίσιμα και για την εθνική ασφάλεια της Ελλάδας. Ένα «μάθημα» σαν αυτό, ανάγνωσης του κόσμου μας, είναι χρήσιμο όσο ποτέ. Δείτε το! www.deterrencethemovie.com


Παρασκευή, 14-Δεκ-2018 00:01\nΚαι για το τραπεζικό σύστημα αλλά και για την οικονομία συνολικότερα, καθώς αν δεν αποκατασταθεί στοιχειωδώς η υγεία των τραπεζών, δεν μπορεί να υπάρξει ουσιαστική θετική εξέλιξη και ανάπτυξη και στην πραγματική οικονομία. Βεβαίως στο επίκεντρο θα βρεθεί η αντιμετώπιση των κάθε είδους προβληματικών δανείων. Μόνο που τα δάνεια αυτά έχουν... μία κακή τάση. Αυξάνονται εκεί που νιώθεις σίγουρος ότι μειώνονται...\nΓιατί πολύ απλά μία σειρά από δανειολήπτες, ιδιώτες και επιχειρήσεις, που εξυπηρετούσαν κανονικά τον δανεισμό τους, αρχίζουν να... λαχανιάζουν, να αγχώνονται, να μην μπορούν πλέον να ανταποκριθούν στις υποχρεώσεις τους. Η καθημερινότητα στην αγορά είναι πολύ διαφορετική από εκείνη που δείχνουν οι αριθμοί του δήθεν success story που επικαλούνται κυβέρνηση και Βρυξέλλες για διαφορετικούς βέβαια λόγους κάθε πλευρά. Και αυτή η διαφορετική πραγματικότητα από... νοικοκυραίο σε κάνει κακοπληρωτή... Όχι στρατηγικό, αλλά από απόγνωση.\nΗ εξυγίανση των τραπεζών θα είναι αναμφισβήτητα ένα δυσεπίλυτο παζλ όποιο μοντέλο και αν επιλέγει. Και δυστυχώς δεν υπάρχει εύκολος δρόμος. Και ακίνητα θα εκποιηθούν και οι πλειστηριασμοί θα αυξηθούν και πολλοί οφειλέτες θα βρεθούν σε εξαιρετικά δυσχερή θέση. Αλλά και στις ίδιες τις τράπεζες θα υπάρξουν συνέπειες. Δεν θα είναι αναίμακτες οι εξελίξεις καθώς θα απαιτηθούν μέσα στην επόμενη διετίας - τριετία χιλιάδες περικοπές θέσεων εργασίας. Και όχι πλέον με το σχετικά ευνοϊκό καθεστώς που είχαν οι εθελούσιες έξοδοι. Αυτές επί της ουσίας εξαντλήθηκαν.\nΌλα αυτά μπορεί να μοιάζουν... βουνό, ωστόσο είναι εξαιρετικά κρίσιμο να αποδώσουν. Αν δεν επιτύχουν τα σχεδιαζόμενα μοντέλα, η επόμενη ημέρα θα είναι ιδιαίτερα υψηλού ρίσκου καθώς θα απαιτηθούν νέα κεφάλαια που αυτή τη στιγμή δεν προσφέρονται.... Και παρεμπιπτόντως, οι εξελίξεις στις τράπεζες μπορεί να κρύβουν και μεγάλες πολιτικές "παγίδες"...


Νέες απειλές Ερντογάν για την Ελλάδα - Αποχώρηση Οικονόμου μετά από προκλητικές δηλώσεις | in.gr\nΣυνεχίζει ακάθεκτος ο Ταγίπ Ερντογάν - Αποχώρησε από την τελετή η Ελληνική αντιπροσωπεία υπό τον Υφυπουργό Περιβάλλοντος και Ενέργειας, Δημήτρη Οικονόμου\nΑνυποχώρητος συνεχίζει ο τούρκος πρόεδρος Ταγίπ Ερντογάν ο οποίος άφησε αιχμές για την Ελλάδα ότι απειλεί τη Λιβύη μετά τη συμφωνία που συνήψε με την Τρίπολη για την οριοθέτηση των θαλάσσιων ζωνών στην Ανατολική Μεσόγειο.\nΣε ομιλία του στην τελετή εγκαινίων του αγωγού TANAP, ο Τούρκος Πρόεδρος είπε ότι στο θέμα του διαμοιρασμού του φυσικού αερίου κάποιοι αντί για δίκαιο διαμοιρασμό προσπαθούν να υποδαυλίσουν την ένταση, τονίζοντας ότι δε πρόκειται να αποσύρει τα γεωτρύπανά της Τουρκίας.\n«Ενώ υπάρχει η δυνατότητα του δίκαιου διαμοιρασμού, χρησιμοποιούν απειλητική γλώσσα και πολιτικούς εκβιασμούς.\n»Όμως κανένας και καμιά χώρα δεν είναι υπεράνω νόμου. Πρέπει πλέον να γίνει αντιληπτό ότι με τετελεσμένα δεν θα υπάρξει κανένα αποτέλεσμα. Με τη λογική ‘το έκανα και τελείωσε’ δεν μπορεί κανείς να φτάσει πουθενά. Δείχνοντας τα δόντια, καμιά χώρα δεν μπορεί να κάνει την άλλη να εγκαταλείψει τα δικαιώματά της.\n»Μάλιστα η Τουρκία σε ένα τέτοιο ξεπεσμό δεν θα υποκύψει. Η χώρα μας δεν θα επιτρέψει την παραβίαση ούτε του δικού της δικαίου, ούτε και των συμφερόντων των Τ/κ», ανέφερε.\nΑντιδράσεις από την ελληνική πλευρά\nΑντιδρώντας στις σημερινές προκλητικές δηλώσεις του, η Ελληνική αντιπροσωπεία υπό τον υφυπουργό Περιβάλλοντος και Ενέργειας, Δημήτρη Οικονόμου, αποχώρησε από την τελετή, σε ένδειξη διαμαρτυρίας.\n«Τώρα που κάναμε συμφωνία απειλούν τη Λιβύη»\n«Πιστεύω ότι οι δραστηριότητες των πλοίων μας σύντομα θα καρποφορήσουν», επέμενε ο Ερντογάν.\nΟ Τούρκος Πρόεδρος ισχυρίστηκε, εξάλλου, ότι «τώρα κάναμε συμφωνία με τη Λιβύη και άρχισαν να απειλούν τη Λιβύη».\nΠρόσθεσε ότι αυτή η συμφωνία έγινε, και θα εφαρμοστούν και τα άλλα της σκέλη. Ανέφερε ακόμη πως όταν περάσει η συμφωνία από την τουρκική εθνοσυνέλευση, θα μπουν σε εφαρμογή και τα άλλα σκέλη της.\n«Η συμφωνία που έχουμε κάνει με τη Λιβύη δεν θα φέρει σύγκρουση και αίμα αλλά ειρήνη», ανέφερε.\n«Από τις γεωτρήσεις μας θα προκύψει ευημερία και όχι σύγκρουση και αίμα», συμπλήρωσε, προσθέτοντας ότι κάνει ειλικρινή έκκληση προς σε όλες τις πλευρές στην Ανατολική Μεσόγειο.\n«Ελάτε να μετατρέψουμε την ενέργεια σε επίπεδο συνεργασίας αντί σε μέσο σύγκρουσης. Ενώ υπάρχει η δυνατότητα χρήσης της διπλωματίας ας μην μπλεχτούμε σε δρόμους που θα οδηγήσουν την περιοχή να πληρώσει νέα τιμήματα», ανέφερε.\nStories «Θέλω με τις δυνάμεις μου να βοηθήσω τους ανθρώπους» 3 λεπτά πριν\nΚοινοποίηση: Νέες απειλές Ερντογάν για την Ελλάδα – Αποχώρηση Οικονόμου μετά από προκλητικές δηλώσεις


Κωδικός: 7290108862140 7290108862140\nΛικνιζόμενο ρηλάξ από την Tiny Love κατάλληλο από νεογέννητο έως 9 κιλά και 3 λειτουργίες: υψηλής θέσης, λίκνισμα και χαλαρωτική. Το πρώτο τρίμηνο αφήνετε το μωρό στο ρηλάξ έχοντάς το πάντα στο οπτικό σας πεδίο, ανεξάρτητα από το πού καθόσαστε. Πιο συγκεκριμένα: 1-3 μήνες: Ακόμα και ο χρόνος που περνάει το μωρό μόνο του είναι σημαντικός για την ανάπτυξη του μωρού. Αφήστε το λοιπόν να απολαύσει το απαλό κουνιστό κίνημα του Rocker Napper 3 σε 1, κοιτάζοντας το μουσικό ηλεκτρονικό παιχνίδι. 3-6 μήνες: Μετακινήστε το ηλεκτρονικό παιχνίδι Hanger Napper στην κατάλληλη απόσταση από την παλάμη του μωρού, έτσι ώστε όταν σηκώνει το χέρι του, να μπορεί να χτυπήσει το παιχνίδι και αργότερα να το πιάσει με ευκολία. 1-6 μήνες: Περίπου το ένα πέμπτο όλων των μωρών πάσχουν από κολικούς. Οι μαλακοί κραδασμοί του 3-σε-1 Rocker Napper μπορούν να βοηθήσουν το ανώριμο πεπτικό σύστημα των μωρών και να διευκολύνουν την ταλαιπωρία τους. Χρησιμοποιήστε την καταπραϋντική λειτουργία και αφήστε το μωρό να χαλαρώσει ακούγοντας 25 λεπτά παιχνιδιάρικες και απαλές μελωδίες ενώ ταυτόχρονα το ρηλάξ δονείται απαλά. Μετακινείται εύκολα χάρη στα 2 ροδάκια που διαθέτει, διπλώνει εύκολα και διαθέτει αφαιρούμενο παιχνίδι με 2 λαμπερές φιγούρες.\nΤεμάχια 1 Ρηλάξ Λικνιζόμενο 42εκ.Πx105εκ.Μx78εκ.Υ Για Βρέφος Έως 9 Κιλά\nΤεμάχια: 1 Ρηλάξ Λικνιζόμενο 42εκ.Πx105εκ.Μx78εκ.Υ Για Βρέφος Έως 9 Κιλά


Πότε θα καταθέσουμε τις φορολογικές δηλώσεις... | ΣΥΜΒΟΥΛΟΙ ΕΠΙΧΕΙΡΗΣΕΩΝ ΜΑΡΟΥΣΙ\nΠότε θα καταθέσουμε τις φορολογικές δηλώσεις…\nΎφεση και επίσημα το πρώτο τρίμηνο\nΈμειναν κάτι παραπάνω από σαράντα πέντε ημέρες μέχρι την τελευταία για την υποβολή των φορολογικών δηλώσεων και η ημερομηνία έναρξης υποβολής παραμένει άγνωστη.\nΔεν υπάρχει τίποτα που να επιβεβαιώνει τις φήμες περί της 15ης Μαΐου, καθώς υπολείπονται εκκρεμότητες νομοθετικού περιεχομένου που πρέπει να τακτοποιηθούν. Και λογικά θα συμβάλλουν σε περαιτέρω καθυστέρηση.\nΠρόσφατα εκδόθηκε η εγκύκλιος που αφορά στις «Οδηγίες για τη συμπλήρωση και την εκκαθάριση της δήλωσης φορολογίας εισοδήματος νομικών προσώπων και νομικών οντοτήτων φορολογικού έτους 2014». Για τα φυσικά πρόσωπα αναμένεται ακόμα η αντίστοιχη εγκύκλιος.\nΌσον αφορά στην έκπτωση φόρου ύψους 2% για την εφάπαξ εξόφληση του φόρου εισοδήματος έως το τέλος Ιούνη, αυτή έχει ήδη κατατεθεί.\nΜαζί με την έκπτωση φόρου κατατέθηκε και η τροπολογία που δίνει τη δυνατότητα στους ιδιοκτήτες των ακινήτων να εκχωρήσουν στο δημόσιο τα ανείσπρακτα ενοίκια.\nΣτο μεγάλο ζήτημα για τα «μπλοκάκια», με παράλληλα εισοδήματα από μισθωτή εργασία, δεν υπάρχει καμία εξέλιξη. Προς το παρόν ισχύει το υπάρχον φορολογικό σύστημα, δηλαδή η φορολόγησή τους ως επιχειρηματική δραστηριότητα.\nΕδώ η Εγκύκλιος 1102 για τα νομικά πρόσωπα και τις νομικές οντότητες.


Οι Κυκλάδες στη μυκηναϊκή εποχή. Τα εκθέματα από την Μήλο - milosnews\nHome ΔΙΑΦΟΡΑ ΙΣΤΟΡΙΑ Οι Κυκλάδες στη μυκηναϊκή εποχή. Τα εκθέματα από την Μήλο\nΟι Κυκλάδες στη μυκηναϊκή εποχή. Τα εκθέματα από την Μήλο\nadministrator4 Αυγούστου 20190078\nΥπήρχαν θολωτοί τάφοι στα νησιά του Αιγαίου; Η περιοδική έκθεση «Από τον κόσμο του Ομήρου: Τήνος και Κυκλάδες στη μυκηναϊκή εποχή» συστήνει έναν άγνωστο στο ευρύ κοινό κόσμο. Η Εφορεία Αρχαιοτήτων Κυκλάδων, σε συνεργασία με το Πολιτιστικό Ίδρυμα Ομίλου Πειραιώς, συγκέντρωσε στην Αίθουσα Πολλαπλών Χρήσεων του Μουσείου Μαρμαροτεχνίας του Ιδρύματος περισσότερα από 150 επιλεγμένα αντικείμενα, αντιπροσωπευτικά έργα κεραμικής, μεταλλοτεχνίας, μικροτεχνίας, ειδωλοπλαστικής, κοσμηματοποιίας, τα οποία αποκαλύπτουν όψεις της θαυμαστής πολιτισμικής κληρονομιάς του μυκηναϊκού κόσμου, πηγής έμπνευσης για τα κορυφαία έργα της παγκόσμιας λογοτεχνίας, την «Ιλιάδα» και την «Οδύσσεια».\n«Το κέντρο του μυκηναϊκού πολιτισμού δεν ήταν οι Κυκλάδες, αλλά αντιθέτως η ηπειρωτική Ελλάδα» αναφέρει μιλώντας στο «Βήμα» η δρ Αναστασία Αγγελοπούλου, επιστημονική επιμελήτρια της έκθεσης και υπεύθυνη αρχαιολόγος της Εφορείας Αρχαιοτήτων Κυκλάδων για την Τήνο. «Αυτός ο πολιτισμός δεν περιορίστηκε στην ηπειρωτική Ελλάδα, εξαπλώθηκε σε ολόκληρη την Ανατολική Μεσόγειο. Οι Κυκλάδες αποτέλεσαν κομμάτι αυτού του κόσμου. Με αφορμή τα 40 έτη από την ανακάλυψη του θολωτού τάφου της Αγίας Θέκλας στην Τήνο, θελήσαμε να παρουσιαστεί αυτή η περίοδος με επιλεγμένα ευρήματα από νησιά όπως η Νάξος, η Δήλος, η Μύκονος, η Πάρος, η Μήλος, η Σίφνος, η Κέα και φυσικά η Τήνος».\nΗ κυρία Αγγελοπούλου μιλά με θαυμασμό για τον περίφημο μυκηναϊκό θολωτό τάφο της Αγίας Θέκλας που ήρθε στο φως τυχαία, κατά τις εργασίες διάνοιξης δρόμου, το 1979. «Είχαμε την τύχη τα υπολείμματά του να ανασκαφθούν από τον αείμνηστο τηνιακό αρχαιολόγο, καθηγητή Γεώργιο Δεσπίνη. Πρόκειται για σπάνιο εύρημα για τις Κυκλάδες και ευρύτερα για το Αιγαίο. Είναι ένας από τους μόλις τρεις γνωστούς μυκηναϊκούς τάφους στις Κυκλάδες – οι δύο άλλοι βρίσκονται στην Κωμιακή της Νάξου και στα Αγγελικά της Μυκόνου. Ο θολωτός τάφος στην Αγία Θέκλα υπήρξε τόπος ταφής ενός γένους “αριστοκρατών” και είχε χρησιμοποιηθεί για τουλάχιστον εννιά ταφές. Τα πολύτιμα ευρήματά του, όπως χάντρες, χρυσές και λίθινες, αγγεία, χάλκινα αντικείμενα, ανάμεσά τους ένα χάλκινο ξυράφι, ένα μαχαιρίδιο και άλλα προσωπικά αντικείμενα, όπως ένας σφραγιδόλιθος με παράσταση πιθανόν λιονταριού, αποκαλύπτουν το υψηλό πολιτισμικό επίπεδο της εποχής».\nΗ Κυρά της Φυλακωπής\nΗ έκθεση, πλαισιωμένη από οπτικοακουστικές παραγωγές, χωρίζεται σε ενότητες μέσα από τις οποίες φωτίζονται βασικοί άξονες της ζωής των ανθρώπων της εποχής: ο καθημερινός βίος, η λατρεία, τα ταφικά έθιμα, ο πόλεμος. Ανάμεσα στα εκθέματα ξεχωρίζει η περίφημη Κυρά της Φυλακωπής από τη Μήλο. Όπως εξηγεί η κυρία Αγγελοπούλου, πρόκειται για πήλινο γυναικείο ειδώλιο που βρέθηκε στο μυκηναϊκό “ιερό” της Φυλακωπής και προέρχεται από την Αργολίδα. «Θεωρείται ότι απεικονίζει γυναικεία θεότητα. Το ενδιαφέρον στοιχείο όμως είναι ότι στο ίδιο ιερό βρέθηκαν και μεγάλα ανδρικά ειδώλια, τα οποία παρουσιάζονται στην έκθεση και είναι πραγματικά μοναδικά στο είδος τους. Θεωρείται ότι αποτελούν λατρευτικά ειδώλια ανδρικών θεοτήτων, προαναγγέλλοντας το δωδεκάθεο των ιστορικών χρόνων».\nΣτην ενότητα του πολέμου συναντάμε επίσης πολύ σημαντικά εκθέματα, όπως το σπάραγμα τοιχογραφίας από το Ακρωτήρι της Θήρας. «Το σπάραγμα της τοιχογραφίας ανήκει στον 17ο αιώνα π.Χ. και είναι πρωιμότερο της διάδοσης του μυκηναϊκού πολιτισμού στα νησιά» αναφέρει η κυρία Αγγελοπούλου. Παρ’ όλα αυτά, αποτελεί την πληρέστερη απεικόνιση οδοντόφρακτου κράνους στο Αιγαίο. «Το οδοντόφρακτο κράνος συνδέεται στενά με τους Μυκηναίους και αποτελεί αναπόσπαστο μέρος του αμυντικού οπλισμού της εποχής. Ήταν φτιαγμένο από χαυλίους κάπρου, ραμμένους πάνω σε δερμάτινη επένδυση. Μάλιστα, στην έκθεση οι επισκέπτες μπορούν να δουν κομμάτια τέτοιων δοντιών, τα οποία βρέθηκαν στην Αγία Ειρήνη της Κέας. Επίσης, παρουσιάζεται το ελεφαντοστέινο πλακίδιο του πολεμιστή από τη Δήλο, στο οποίο απεικονίζεται μυκηναίος πολεμιστής με την πλήρη εξάρτυσή του: οκτώσχημη ασπίδα, δόρυ και οδοντόφρακτο κράνος. Η ενότητα του πολέμου κλείνει με θραύσματα από αρχαϊκό πιθάρι που βρέθηκε στην Τήνο και κοσμείται με ανάγλυφη παράσταση που εμπνέεται από την άλωση της Τροίας. Οι αρχαϊκοί ανάγλυφοι πίθοι της Τήνου, διακοσμημένοι με επικά θέματα, αποδεικνύουν την επιβίωση της παράδοσης του μυκηναϊκού πολιτισμού μετά το τέλος του, στους ιστορικούς χρόνους και την αλήθεια του Ομήρου».\n«Στους μυκηναϊκούς χρόνους κάθε νησί είχε τη δική του φυσιογνωμία, μολονότι μοιράζονταν κοινά πολιτιστικά χαρακτηριστικά» αναφέρει η κυρία Αγγελοπούλου. «Οι Κυκλάδες λόγω της γεωγραφικής τους διάσπασης αποτελούν ενότητες με ξεχωριστό χαρακτήρα. Βέβαια οι γνώσεις μας είναι άνισες όσον αφορά το σύνολό τους, καθώς υπάρχουν νησιά στα οποία δεν έχουν ακόμη εντοπιστεί ευρήματα από τη μυκηναϊκή εποχή. Σίγουρα όμως σημαντικό κέντρο του μυκηναϊκού πολιτισμού υπήρξε η Νάξος, από την οποία είναι γνωστό το πληρέστερο σύνολο ταφικών ευρημάτων του 12ου αιώνα π.Χ στις Κυκλάδες, όπως αποδεικνύουν τα ευρήματα από τα νεκροταφεία στα Απλώματα και στο Καμίνι. Και τα δύο ανήκουν στη Γρόττα, από τις πλέον σημαντικές πόλεις των Κυκλάδων. Η ακμή της Γρόττας φανερώνεται μέσα από τον πλούτο των ευρημάτων, τα οποία μαρτυρούν εκτός των άλλων την ύπαρξη επαφών με την Κρήτη, τα Δωδεκάνησα και την ηπειρωτική Ελλάδα. Άλλες σημαντικές μυκηναϊκές θέσεις είναι η Φυλακωπή στη Μήλο, η Αγία Ειρήνη στην Κέα, οι Κουκουναριές στην Πάρο και ο Άγιος Ανδρέας στη Σίφνο. Πραγματικές πόλεις, οι νησιωτικοί μυκηναϊκοί οικισμοί μαρτυρούν υψηλό επίπεδο πολεοδομικής οργάνωσης και σύνθετη κοινωνική δομή. Αξιοσημείωτα είναι έργα συλλογικού χαρακτήρα όπως οι οχυρώσεις. Ιδιαίτερη μνεία πρέπει να γίνει, τέλος, στο σημαντικό σύνολο ευρημάτων από τα ιερά της Φυλακωπής στη Μήλο και της Αγίας Ειρήνης στην Κέα, τα μοναδικά μέχρι στιγμής γνωστά οργανωμένα αστικά ιερά της μυκηναϊκής εποχής στις Κυκλάδες».\nΠράγματι, στη έκθεση έχουν συγκεντρωθεί για πρώτη φορά επιλεγμένα αριστουργήματα, χαρακτηριστικά του μυκηναϊκού πολιτισμού στις Κυκλάδες, αποκαλύπτοντας ένα άγνωστο στο ευρύ κοινό κεφάλαιο.\nΠηγή : Το Βήμα της Κυριακής\nΑνακοίνωση του Σ.Ε.Β Μήλου για την διαχείριση πνευματικών δικαιωμάτων μουσικής Previous post\nΕπαναδιορισμός Αρχιερατικού επιτρόπου Μήλου του Αιδεσιμολογιωτάτου πατέρα Γιαννούλη Μαρκαντώνη Next post\nΣαν σήμερα 08.12.1966 Το ναυάγιο του «Ηράκλειον»\nadministrator 8 Δεκεμβρίου 2018\nΟ Γιώργος Λογοθέτης, ο όμιλος LIBRA και οι επενδύσεις σε Μήλο και Κίμωλο\nadmin 11 Δεκεμβρίου 2016\nΑφιέρωμα στον πάτερ Ευδόκιμο από το Πρώτο Θέμα\nadmin 13 Αυγούστου 2016\nΠοιος ήταν ο Βασίλειος Μελάς\nadmin 23 Νοεμβρίου 2013\nΚλοπή Αρχαιολογικών θυσαυρών στο Β΄ Παγκόσμιο πόλεμο. Τι πήραν από την Μήλο\nadmin 20 Απριλίου 2013\nΑρχείο Επιλέξτε μήνα Σεπτέμβριος 2019 Αύγουστος 2019 Ιούλιος 2019 Ιούνιος 2019 Μάιος 2019 Απρίλιος 2019 Μάρτιος 2019 Φεβρουάριος 2019 Ιανουάριος 2019 Δεκέμβριος 2018 Νοέμβριος 2018 Οκτώβριος 2018 Σεπτέμβριος 2018 Αύγουστος 2018 Ιούλιος 2018 Ιούνιος 2018 Μάιος 2018 Απρίλιος 2018 Μάρτιος 2018 Φεβρουάριος 2018 Ιανουάριος 2018 Δεκέμβριος 2017 Νοέμβριος 2017 Οκτώβριος 2017 Σεπτέμβριος 2017 Αύγουστος 2017 Ιούλιος 2017 Ιούνιος 2017 Μάιος 2017 Απρίλιος 2017 Μάρτιος 2017 Φεβρουάριος 2017 Ιανουάριος 2017 Δεκέμβριος 2016 Νοέμβριος 2016 Οκτώβριος 2016 Σεπτέμβριος 2016 Αύγουστος 2016 Ιούλιος 2016 Ιούνιος 2016 Μάιος 2016 Απρίλιος 2016 Μάρτιος 2016 Φεβρουάριος 2016 Ιανουάριος 2016 Δεκέμβριος 2015 Νοέμβριος 2015 Οκτώβριος 2015 Σεπτέμβριος 2015 Ιούλιος 2015 Ιούνιος 2015 Μάιος 2015 Απρίλιος 2015 Μάρτιος 2015 Φεβρουάριος 2015 Ιανουάριος 2015 Δεκέμβριος 2014 Νοέμβριος 2014 Οκτώβριος 2014 Σεπτέμβριος 2014 Αύγουστος 2014 Ιούλιος 2014 Ιούνιος 2014 Μάιος 2014 Απρίλιος 2014 Μάρτιος 2014 Φεβρουάριος 2014 Ιανουάριος 2014 Δεκέμβριος 2013 Νοέμβριος 2013 Οκτώβριος 2013 Σεπτέμβριος 2013 Αύγουστος 2013 Ιούλιος 2013 Ιούνιος 2013 Μάιος 2013 Απρίλιος 2013 Μάρτιος 2013 Φεβρουάριος 2013 Ιανουάριος 2013 Δεκέμβριος 2012 Νοέμβριος 2012 Οκτώβριος 2012 Αύγουστος 2012 Ιούλιος 2012\nTo «Aδαμάντιος Κοραής» θα εκτελεί τα δρομολόγια της γραμμής Αλεξανδρούπολη-Σαμοθράκη\nΠαμμηλιακός : Ανακοίνωση Ακαδημιών Στίβου\nΜηχανική βλάβη Φ/Γ πλοίου στη Μήλο\n16η Συνεδρίαση του Δημοτικού Συμβουλίου της Μήλου την 16.09.2019\nΤραυματισμός επιβάτιδος σε Ε/Γ-Ο/Γ πλοίο στη Μήλο\nH Χωριανοπούλου Έλλη εντεταλμένη σύμβουλος…\n16η Συνεδρίαση του Δημοτικού Συμβουλίου της Μήλου…


Με τρεις μήνες καθυστέρηση έγινε η κηδεία του George Michael\nΤελέστηκε χθες 29 Μαρτίου, τρεις μήνες μετά το θάνατο του, η κηδεία του διάσημου τραγουδιστή George Michael.\nΚΗΔΕΙΑ ΤΡΑΓΟΥΔΙΣΤΗΣ ΟΙΚΟΓΕΝΕΙΑ George Michael\nΌπως επιβεβαιώνει δημοσίευμα της ιστοσελίδας parikiaki.com, η κηδεία πραγματοποιήθηκε σε πολύ στενό οικογενειακό κύκλο με συγγενείς πρώτου βαθμού και λίγους φίλους, σε μια σεμνή τελετή στο Highgate Cemetery.\nΜε μήνυμα της, η οικογένεια του τραγουδιστή μετά την κηδεία, θέλησε να ευχαριστήσει όλους τους θαυμαστές του, σε όλο τον κόσμο οι οποίοι όλους αυτούς τους μήνες μετά το θάνατο του, δεν σταμάτησαν να στέλνουν μηνύματα συμπαράστασης και αγάπης.\n«Επιθυμούμε όπως η επιθυμία μας για ιδιωτικότητα, να γίνει σεβαστή, για να μπορέσουμε να συνεχίσουμε τις ζωές μας ήρεμα, μακριά από οποιαδήποτε προβολή και έκθεση».\n*Φωτογραφικό υλικό reuters.com


Γαλακτομπούρεκο, το κλασικό - Myblissfood.grMyblissfood.gr\nΤις ημέρες πριν από το Πάσχα, μαζί με τα άπειρα τσουρέκια που ψήθηκαν και κυκλοφόρησαν στις οθόνες μας, τους πολλούς και διαφορετικούς τρόπους βαφής αβγών, κυκλοφόρησαν και πάρα πολλά γαλακτομπούρεκα. Κλασικό πασχαλινό επιδόρπιο, όπως και τα περισσότερα παραδοσιακά γλυκά. Το είχα αποφασίσει κι εγώ από καιρό, δεν έχει χρειαστεί ποτέ να φτιάξω γλυκό για το πασχαλινό τραπέζι, εδώ που τα λέμε δεν έχει χρειαστεί ποτέ να φτιάξω τίποτα για το πασχαλινό τραπέζι, οπότε φέτος ήταν η ευκαιρία να δοκιμάσω κι εγώ το δικό μας κλασικό οικογενειακό γαλακτομπούρεκο, τη συνταγή που μου έμαθε η μαμά μου, που της την έμαθε κι εκείνης η δική της η μαμά.\nΗ αλήθεια είναι ότι το γαλακτομπούρεκο δεν είναι το κλασικό μας πασχαλινό γλυκό, και γενικότερα, ενώ αρέσει σε όλους μας, δεν το φτιάχνουμε σχεδόν ποτέ (ίσως γιατί αρέσει πάάάάρα πολύ σε όλους μας, και το αποφεύγουμε όσο μπορούμε…). Η μαμά μου, παντοτινή υπεύθυνη για το γλυκό του πασχαλινού τραπεζιού, όπου κι αν αυτό στρώνεται, είτε στο σπίτι της (σπάνια πια), είτε στα πεθερικά μου στο χωριό, πάντα μα πάντα φτιάχνει το άλλο λατρεμένο οικογειακό μας γλυκό, το εκμέκ κανταΐφι, συνταγή της άλλης μου γιαγιάς, της γιαγιάς Σοφίας, της δικής της πεθεράς.\nΑυτή τη φορά όμως, σε αυτό το τόσο διαφορετικό πασχαλινό τραπέζι, που στρώθηκε ταυτόχρονα σε τρία διαφορετικά σπίτια, το δικό μας, της μαμάς μου και του αδερφού μου, αποφάσισα από μόνη μου και τους ανακοίνωσα ότι το γλυκό φέτος το αναλαμβάνω εγώ και δεν θα είναι το εκμέκ, αλλά θα είναι το γαλακτομπούρεκο. Νομίζω ότι είπα τη λέξη-κλειδί, και από εκείνη την ημέρα όλοι το περίμεναν πώς και πώς. Κι εγώ το περίμενα. Πάντα περιμένω πώς και πώς να δοκιμάσω κάποια συνταγή της γιαγιάς μου για πρώτη φορά. Γιατί αυτό ξέχασα να το πω, μαγειρεύω πολλά χρόνια τώρα πια, αλλά γαλακτομπούρεκο δεν είχα ξαναφτιάξει ποτέ.\nΚαι τελικά απόρησα κι εγώ με τον εαυτό μου, δεν κατάλαβα γιατί δεν το είχα ξαναφτιάξει ποτέ. Δεν πρόκειται για δύσκολο γλυκό, απλά για ένα ελαφρώς μπελαλίδικο, όπως λέμε, γλυκό. Θέλει μόνο λίγη προσοχή για να πετύχεις τη σωστή υφή της κρέμας σιμιγδαλιού, ανακατεύοντας πάντα μόνο με ξύλινη κουτάλα (εγώ με την κουτάλα της γιαγιάς μου, που κληρονόμησα μαζί με τις συνταγές της), αλλά από εκεί και πέρα, όρεξη να έχεις να αλείφεις φύλλα με λιωμένο βούτυρο, και όλα τα άλλα γίνονται μόνα τους. Με λίγη βοήθεια από τη μαμά σε βιντεοκλήση (ούτως ή άλλως οι βιντεοκλήσεις έχουν γίνει πια μέρος της καθημερινότητάς μας πια), και ακολουθώντας πιστά τη συνταγή της γιαγιάς Σύλβας, μπόρεσα, όχι μόνο να φτιάξω το τέλειο, για μένα, γαλακτομπούρεκο, αλλά και να αποτυπώσω τη συνταγή με τέτοιο τρόπο ώστε να είναι κατανοητός και εύκολος ακόμα και για πρωτάρηδες στη ζαχαροπλαστική.\nΤο παραμύθι βέβαια μου το έσκασε η μαμά μου αργότερα, όταν μου είπε ότι η χειρόγραφη συνταγή που εκείνη μου είχε χαρίσει, δεν είναι της γιαγιάς μου, αλλά της θείας της γιαγιάς μου, που ήταν πάντα η θεία όλης της οικογένειας, η γνωστή και από τη συνταγή για τα πιο άπαιχτα καρυδάτα, θεία Ευαγγελία. Για μένα βέβαια δεν έχει και πολλή σημασία, γιατί το γαλακτομπούρεκο το έτρωγα πάντα από τα χεράκια της Σύλβας, που το έκανε κολασμένα νόστιμο. Και μπορώ να πω με βεβαιότητα ότι τώρα που το δοκίμασα και έγινε ίδιο ακριβώς με το δικό της, δεν θα μείνω σε αυτή τη μία φορά. Και ξέρω και ότι αν το δοκιμάσεις κι εσύ, δεν θα μείνεις ούτε και εσύ στη μία φορά.\nΆλλωστε όλοι ξέρουμε ότι τόσο η μαγειρική, όσο και η ζαχαροπλαστική, απέκτησαν πάρα πολλούς νέους φανατικούς φίλους τον καιρό της καραντίνας. Και σε έχω μάθει πια κι εσένα καλά. Αφορμή ψάχνεις για δοκιμές. Εδώ έψησες χιλιάδες τσουρέκια, και δεν ξέρω καν αν ο τόσος κόπος σου άξιζε… Ε, αυτή η συνταγή αξίζει. Αξίζει το χαμό της κουζίνας, αξίζει την λίγη υπομονή σου στο ανακάτεμα της κρέμας μέχρι να δεις το αυλάκι να σχηματίζεται στον πάτο της κατσαρόλας, αξίζει στο τέλος τα μουγκρητά ευχαρίστησης που θα ακούσεις από τα στόματα όσων το δοκιμάσουν.\nΣκεφτόμουν να κρατήσω τη συνταγή για του χρόνου το Πάσχα, να σου τη δείξω ως πρόταση για το τραπέζι τότε. Σκεφτόμουν ότι κανείς δεν θα ενδιαφέρεται για άλλη μία συνταγή για ένα τέτοιο γλυκό μετά το Πάσχα. Όμως η αλήθεια είναι ότι δεν κρατιόμουν να τη δείξω. Άλλωστε οι αφορμές για γλυκό πάντα βρίσκονται. Και αν μάθαμε ένα πράγμα τον τελευταίο καιρό (εκτός από το να πλένουμε σωστά τα χέρια μας), αυτό είναι ότι ποτέ δεν μπορείς να είσαι σίγουρος για το τι θα γίνει το επόμενο διάστημα, οπότε μην αφήνεις για του χρόνου κάτι που μπορείς να κάνεις φέτος…\n120 γραμ. σιμιγδάλι ψιλό\n500 γραμ. φύλλο κρούστας (μπορεί να χρειαστεί λιγότερο, ανάλογα με το μέγεθος του ταψιού)\nΒάζουμε το γάλα σε μία κατσαρόλα να ζεσταθεί πολύ.\nΣε ένα μεγάλο μπωλ χτυπάμε τους κρόκους των αβγών με το σιμιγδάλι και τη ζάχαρη.\nΜόλις το γάλα ζεσταθεί καλά, είναι έτοιμο να βράσει, το ρίχνουμε σιγά σιγά στο μείγμα των αβγών, ανακατεύοντας συνεχώς.\nΜεταφέρουμε την κρέμα ξανά στην κατσαρόλα και στο μάτι της κουζίνας και ανακατεύουμε συνεχώς με ξύλινη κουτάλα μέχρι να πήξει καλά. Θα πρέπει να χαράσσουμε ένα "αυλάκι" με την κουτάλα και αυτό περίπου να στέκεται.\nΚατεβάζουμε την κρέμα από τη φωτιά, προσθέτουμε το ξύσμα λεμονιού, ανακατεύουμε καλά και την αφήνουμε στην άκρη, ξεσκέπαστη.\nΑλείφουμε ένα ταψί ή πυρίμαχο σκεύος με βούτυρο και στρώνουμε τα μισά φύλλα της συσκευασίας, τα οποία έχουμε βουτυρώσει καλά.\nΡίχνουμε από πάνω την κρέμα και την απλώνουμε ομοιόμορφα με μία σπάτουλα και γυρίζουμε προς τα μέσα τα φύλλα που εξέχουν από το ταψί.\nΣκεπάζουμε την κρέμα με τα υπόλοιπα βουτυρωμένα φύλλα ή, αν το ταψί μας είναι σχετικά μικρό και έχει ήδη σκεπαστεί η κρέμα με τα φύλλα που γυρίσαμε, απλώνουμε λίγα βουτυρωμένα φύλλα.\nΚόβουμε τις άκρες που περισσεύουν και χαράσσουμε το γαλακτομπούρεκο με ένα μαχαίρι λίγο-λίγο, προσέχοντας πολύ να μη φτάσουμε στην κρέμα.\nΤο περιχύνουμε με το βούτυρο που έχει περισσέψει, το ραντίζουμε με ελάχιστο νερό και ψήνουμε στους 170 βαθμούς με αντιστάσεις για περίπου 30 λεπτά, μέχρι να χρυσισει καλά το πάνω φύλλο.\nΣτο μεταξύ βάζουμε σε ένα κατσαρολάκι τη ζάχαρη με το νερό να βράσουν για το σιρόπι.\nΑνακατευουμε με ξύλινη κουτάλα ή σπάτουλα σιλικόνης μέχρι να λιώσει η ζάχαρη και μετά το αφήνουμε να βράσει.\nΜόλις πάρει μία βράση το κατεβάζουμε από τη φωτιά, ρίχνουμε το χυμό λεμονιού και ανακατεύουμε.\nΜόλις βγει το γαλακτομπούρεκο από το φούρνο το περιχύνουμε με το σιρόπι το οποίο θέλουμε να έχει κρυώσει ελαφρώς.\nΤο αφήνουμε για τουλάχιστον 2-3 ώρες μέχρι να κρυώσει και να πιει όλο το σιρόπι πριν το κόψουμε.\nBlissΓάλαΓλυκιές γεύσειςΜέτριας δυσκολίαςΠαραδοσιακές συνταγέςΠάσχα\nReply Κλειδαρας 18 Ιουλίου 2020 at 15:39\nγιαμι γιαμι, μας άνοιξες την όρεξη για γλυκό αν και καλοκαίρι!!


Μάκης Βορίδης: Οι επομένες εκλογές θα είναι οι πιο κρίσιμες της Μεταπολίτευσης\nΑποκλειστική συνέντευξη του βουλευτή της Νέας Δημοκρατίας στην Περιφέρεια Αττικής στον Γιάννη Κοντογεώργο\nΟ Μάκης Βορίδης είναι απόφοιτος του Κολλεγίου Αθηνών και πτυχιούχος της Νομικής Σχολής του Πανεπιστημίου Αθηνών. Έχει κάνει Master of Laws στο University of London, με ειδίκευση σε θέματα Διεθνούς Εμπορικού Δικαίου και Ποινικού Δικαίου. Μιλάει άπταιστα Αγγλικά και Γαλλικά.\nΤον Σεπτέμβριο του 2007, εκλέγεται για πρώτη φορά βουλευτής στην Περιφέρεια Αττικής με τον Λαϊκό Ορθόθοξο Συναγερμό. Τον Νοέμβριο του 2011, διορίζεται Υπουργός Υποδομών, Μεταφορών και Δικτύων στην κυβέρνηση συνεργασίας ΠΑΣΟΚ-ΝΔ-ΛΑΟΣ υπό τον Λουκά Παπαδήμο. Στις εκλογές της 6ης Μαΐου 2012, εκλέγεται πρώτος σε σταυρούς προτίμησης βουλευτής στην Περιφέρεια Αττικής με τη Νέα Δημοκρατία. Επανεκλέγεται στις εκλογές της 17ης Ιουνίου 2012 (με λίστα). Στις εκλογές της 25ης Ιανουαρίου και της 20ης Σεπτεμβρίου 2015, επανεκλέγεται πρώτος σε σταυρούς προτίμησης βουλευτής στην Περιφέρεια Αττικής με τη Νέα Δημοκρατία.\nΣήμερα έχει ορισθεί από τον πρόεδρο της Ν.Δ. Κυριάκο Μητσοτάκη ως Τομεάρχης Εσωτερικών. Επίσης κατέχει το αξίωμα του προέδρου της ειδικής επιτροπής για την καταπολέμηση της τρομοκρατίας της Κοινοβουλευτικής Συνέλευσης του ΟΑΣΕ.\nΚύριε Βορίδη, καταρχάς σας ευχαριστούμε που δεχτήκατε να μιλήσετε στην εφημερίδα μας για θέματα τρέχουσας επικαιρότητας, είτε αφορούν το πανελλήνιο, είτε αφορούν την περιοχή στην οποία πολιτεύεσθαι, την Περιφέρεια Αττικής.\n1. Πιστεύετε ότι έχει έρθει η ώρα για την οριστική επίλυση του προβλήματος;\nΟρισμένοι νομίζουν ότι ο χρόνος είναι κατάλληλος γιατί η Κυβέρνηση Ζάεφ είναι πιο διαλλακτική από την Κυβέρνηση Γκρουέφσκι. Η αλήθεια είναι ότι αυτό που έχει αλλάξει είναι η Κυβέρνηση στην Ελλάδα. Η Κυβέρνηση Τσίπρα συγκροτείται από υπουργούς που θεωρούν ότι η υπόθεση της ονομασίας είναι απλώς μια ελληνική εθνικιστική υστερία και δεν έχουν πρόβλημα να ονομαστεί η γειτονική χώρα ακόμη και με την συνταγματική της ονομασία. Η Κυβέρνηση Τσίπρα είναι μια κυβέρνηση μειωμένης εθνικής ευαισθησίας και για αυτό το λόγο αντιμετωπίζει το ζήτημα αυτό με ενδοτικότητα, προχειρότητα και διεκπεραιωτικά. Αποδεικνύεται όμως και ποσό κάλπικος είναι ο πατριωτισμός των ΑΝΕΛ. Αφού ο Καμμενος διαφωνεί με την στρατηγική της Κυβέρνησης σε ένα τόσο σημαντικό ζήτημα, γιατί δεν αποσύρει την εμπιστοσύνη του ώστε να πέσει η Κυβέρνηση και να οδηγηθούμε σε εκλογές; Προφανως κρίνει ότι η παραμονή του για μερικούς ακόμη μήνες στην εξουσία είναι σημαντικότερη από τις πατριωτικές του ευαισθησίες. Και έτσι αποδεικνύεται πόσο πατριώτης είναι.\n2. Είστε σύμφωνος με τους χειρισμούς της κυβέρνησης ΣΥΡΙΖΑ-ΑΝΕΛ;\nΠοιούς χειρισμούς; Αυτους που φαίνεται ότι η συμφωνία έκλεισε αλλά μετά δεν έκλεισε; Αυτούς με την Μακεδονία του Ιλιντεν αλλά μετά «δεν είπαμε και τίποτε». Το μόνο που ενδιέφερε την Κυβέρνηση ήταν να κάνει τα θελήματα των Γερμανών και να διαιρέσει την Αξιωματική Αντιπολίτευση. Η αξιωματική Αντιπολίτευση παρέμεινε ενωμένη, ο λαός μας πρωταγωνίστησε με τα συγκλονιστικά του συλλαλητήρια και οι μόνοι που εξετέθησαν ήταν οι Τσίπρας, Καμμενος, Κοτζιάς.\n3. Ποια είναι η θέση της Νέας Δημοκρατίας;\nΗ Μακεδονία είναι ελληνική, δεν υπάρχει μακεδονικό έθνος, δεν υπάρχει μακεδονική γλώσσα. Δεν θα αφήσουμε να διαιρεθούν οι Έλληνες για να ενωθούν οι Σκοπιανοί, όπως είπε ο Πρόεδρος της Νέας Δημοκρατίας Κυριάκος Μητσοτάκης.\nΠως κρίνεται τους χειρισμούς της κυβέρνησης ΣΥΡΙΖΑ-ΑΝΕΛ, στα Ελληνοτουρκικά θέματα;\nΈνα θα πω: ποτέ στο παρελθόν δεν είχαμε κρατούμενους στρατιωτικούς συλληφθέντες σε καιρό ειρήνης. Και μετά από τρεις και πλέον μήνες, δεν υπάρχει το παραμικρό σχέδιο για την απελευθέρωσή τους. Αφήνω τους εμβολισμούς σκαφών, αφήνω τις παραβιάσεις, αφήνω τις απειλές για την εκμετάλλευση της ΑΟΖ της Κύπρου. Καταστροφή... και η απάντηση σε όλα αυτά είναι κορώνες και εξυπνακισμοί και δήθεν μαγκιές. Είναι ανίκανοι να υπερασπιστούν την εθνική μας ανεξαρτησία, την εδαφική μας ακεραιότητα, τα κυριαρχικά μας δικαιώματα.\n1. Πιστεύετε ότι η κυβέρνηση θα μπορέσει να ολοκληρώσει με επιτυχία την τέταρτη αξιολόγηση;\nΦυσικά. Άμα υπογράφεις ό,τι σου βάζουν μπροστά σου, οι αξιολογήσεις κλείνουν με μεγάλη επιτυχία. Δεν την είδατε την επιτυχία με την κατάθεση του πολυνομοσχεδίου; Πλεονάσματα 3,5% μέχρι το 2022, περικοπή των συντάξεων κανονικότατα, μείωση του αφορολόγητου κανονικότατα και νέες εγγυήσεις για τα δάνεια που δεν χρησιμοποιήσαμε ύψους 25 δις επι του υπερταμείου, δηλαδή, επι του συνόλου της Δημόσιας περιουσίας. Οι άνθρωποι δίνουν εγγυήσεις τώρα που έχουν εκταμιευτεί πια τα ποσά των δανείων και ενώ δεν έχουν καν χρησιμοποιηθεί τα ποσά αυτά. Αδιανόητο. Μόνο μία τέτοια κυβέρνηση αριστερών οπορτουνιστών, τυχοδιωκτών και ανικάνων μπορούσε να φέρει τέτοια αποτελέσματα.\n2. Πόσο κοντά ή πόσο μακριά είναι η λήψη συγκεκριμένων μέτρων από το Eurogroup για την ελάφρυνση του ελληνικού χρέους;\nΑν κρίνω από την στάση του Διεθνούς Νομισματικού Ταμείου που ετοιμάζεται να αποχωρήσει για τον λόγο αυτό, δεν περιμένω τίποτε αξιόλογο για την μείωση του χρέους.\n3. Κατά τη γνώμη σας, μπορεί η κυβέρνηση να πετύχει ή όχι καθαρή έξοδο από το μνημόνια;\nΤι ακριβώς σημαίνει αυτό; Οι φόροι θα μειωθούν; Οι συντάξεις δεν θα κοπούν; Οι ασφαλιστικές εισφορές θα μειωθούν; Το αφορολόγητο θα επανέλθει; Το υπερταμειο θα καταργηθεί; Αν δεν γίνουν όλα αυτά, αν τα πλεονάσματα παραμείνουν στο 3,5%, η καθαρή ή η μη καθαρή έξοδος, τι σημασία έχει για τον λαό μας;\nΠοια είναι η άποψή σας για το νέο εκλογικό νόμο για την τοπική αυτοδιοίκηση καθώς και για το σπάσιμο της Περιφέρειας Αττικής σε δύο εκλογικές περιφέρειες;\nΗ απλή αναλογική στους Δήμους και στις Περιφέρειες θα διαλύσει την τοπική αυτοδιοίκηση και θα οδηγήσει σε διοικητική παράλυση προς βλάβην των συμφερόντων των δημοτών.\nΔεν είναι μόνο ότι η κάθε ασήμαντη μειοψηφία θα εκβιάζει την πλειοψηφία, είναι ότι σε κεντρικό επίπεδο όταν η Κυβέρνηση χάσει την εμπιστοσύνη της Βουλής, οδηγούμαστε σε εκλογές για να δοθεί λύση στο αδιέξοδο.\nΣτην αυτοδιοίκηση δεν υπάρχει αυτή η δυνατότητα. Ο Δήμαρχος που δεν έχει την εμπιστοσύνη του δημοτικού του συμβουλίου δεν πέφτει. Απλώς δεν μπορεί να διοικήσει γιατί έχει ένα εχθρικό δημοτικό συμβούλιο. Τι συνεπάγεται αυτό; Την παράλυση του Δήμου, την βλάβη των συμφερόντων των Δημοτών. Δεν τα ξέρει η Κυβέρνηση του ΣΥΡΙΖΑ αυτά; Προφανώς. Αλλά επειδή έχουν ελάχιστη επιρροή στην αυτοδιοίκηση προτιμούν να διαλύσουν τα πάντα, προκειμένου να ευνοηθούν κομματικά.\nΓια την κατάτμηση της Β´ Αθηνών και της Περιφέρειας Αττικής, είμαστε θετικοί. Αλλά δεν πρόκειται να ψηφίσουμε κάτι σχετικό, αν δεν δοθεί η δυνατότητα ψήφου στους Έλληνες πολίτες κατοίκους εξωτερικού. Κάτι αυτονόητο, δίκαιοκρατικά προφανες, μία ρύθμιση που εμπεδώνει την ισονομία και που την αρνείται ο ΣΥΡΙΖΑ γιατί δεν περιμένει ψήφους από τους ομογενείς μας.\n1. Πως κρίνετε τους χειρισμούς της κυβέρνησης και της Περιφέρειας Αττικής στο τεράστιο θέμα της διαχείρισης των απορριμμάτων;\nΠεριφερειακός σχεδιασμός με νέες χωροθετήσεις και χωρίς χρηματοδότηση, τι είναι; Ο ορισμός της μη διαχείρισης και της ανορθόλογης σύγκρουσης με την κοινωνία. Εξάλλου τόσα χρόνια τι έκαναν; Αύξησαν την ανακύκλωση; Επέλεξαν μέθοδο διαχείρισης που να μειώνει το υπόλειμμα; Χαμένα χρόνια σε λόγια και θεωρίες.\n2. Συμφωνείτε με την χωροθέτηση των βιολογικών καθαρισμών σε Πλατύ Χωράφι, Καλύβια, Μαραθώνα, από την ΕΥΔΑΠ, ή με την σύνδεση και αυτών των περιοχών με τον βιολογικό καθαρισμό της Ψυτάλλειας;\nΈχω χειριστεί το θέμα ως Υπουργός Υποδομών. Και τότε είπα και τώρα λέω: η ορθή κατεύθυνση, στρατηγικά, είναι η σύνδεση με την Ψυτάλλεια. Το αν αυτό είναι τεχνικά και οικονομικά ευφικτό, δεν είναι πολιτικό ζήτημα αλλά τεχνικό και οφείλει να το απαντήσει ο αρμόδιος φορέας που είναι η ΕΥΔΑΠ. Όταν είχα ρωτήσει σχετικά την ΕΥΔΑΠ, είχε απαντήσει ότι μπορεί να συνδέσει Παλληνη, Γέρακα, ένα τμήμα των Γλυκών Νερών, το νότιο τμήμα των Καλυβίων. Γιατί σήμερα αλλάζει θέση, ποτέ δεν το κατάλαβα. Προφανώς για να μην χαλάσει η κα Δούρου το χατήρι του Πειραιά.\nΚύριε Βορίδη, κλείνοντας αυτή την πολύ ενδιαφέρουσα συζήτηση, θα θέλατε να στείλετε ένα μήνυμα πολίτες της Περιφέρειας Αττικής, είτε είναι ψηφοφόροι της Νέας Δημοκρατίας, είτε όχι;\nΟι επομένες εκλογές θα είναι οι πιο κρίσιμες της Μεταπολίτευσης. Η πατρίδα χρειάζεται να ανασυγκροτηθεί, να αλλάξει σελίδα, να γίνει ανταγωνιστική, παραγωγική, δημιουργική. Το κράτος πρέπει να μεταρρυθμιστεί, να αλλάξει, να παρέχει σοβαρές υπηρεσίες στον πολίτη. Οι φόροι πρέπει να μειωθούν, το ίδιο και οι ασφαλιστικές εισφορές. Τα πανεπιστήμια και τα σχολεία να λειτουργήσουν, να κηρυχθεί πόλεμος κατά της εγκληματικότητας, οι πόλεις και οι γειτονιές να ξαναγίνουν ασφαλείς, η μετανάστευση να περιοριστεί, οι λαθρομετανάστες να επαναπατριστούν.\nΚαι για αυτό ο λαός μας πρέπει να δώσει καθαρή εντολή, εντολή μιας μεγάλης αλλαγής στον Κυριάκο Μητσοτάκη και στη Νέα Δημοκρατία. Και δεν θα έχει άλλη ευκαιρία. Αν η εντολή δεν είναι ισχυρή, δεν είναι σαφής, δεν είναι καθαρή, δεν είναι μια μεγάλη νίκη της Νέας Δημοκρατίας, η πατρίδα θα μπει σε μεγάλες περιπέτειες και δυσκολίες, κυρίως λόγω της αλλαγής του εκλογικού συστήματος και της εφαρμογής της απλής αναλογικής. Έχουμε λοιπόν μπροστά μια μεγάλη πρόκληση και μια μεγάλη ευκαιρία: και αυτή την φορά δεν πρέπει να την αφήσουμε να πάει χαμένη.


Sell-off και στα Tier των τραπεζών – Μέχρι το 67% έχουν εκτιναχθεί οι αποδόσεις των εταιρικών ομολόγων | mononews\nSell-off και στα Tier των τραπεζών – Μέχρι το 67% έχουν εκτιναχθεί οι αποδόσεις των εταιρικών ομολόγων\n16 Μαρτίου 2020 14:28 Τελευταία ενημέρωση:2:32 μμ\nΣε επιχειρησιακή ετοιμότητα το Χρηματιστήριο της Αθήνας λόγω κρουσμάτων κορονοϊού\nΟι τραπεζικές εκδόσεις Tier ομολόγων σαρώνονται κι αυτές με τη σειρά τους από το sell-off που κυριαρχεί στις αγορές. Εξίσου σφοδρές πιέσεις δέχονται και τα εταιρικά ομόλογα, των οποίων οι τιμές υποχωρούν, ενώ οι αποδόσεις έχουν εκτιναχθεί μέχρι και στο 67%…\nΤουλάχιστον σε ό,τι αφορά τις τιμές των ομολόγων των τραπεζών, οι τιμές χαρακτηρίζονται ενδεικτικές, με την έννοια ότι ουσιαστικά έχει στεγνώσει η ζήτηση, παρά τη σημαντική πτώση που έχουν υποστεί οι τιμές.\nΕίναι χαρακτηριστικό ότι η πρόσφατη ομολογιακή έκδοση Tier II της Τράπεζας Πειραιώς, λήξης 2030, βρίσκεται τώρα στο 50,25% της ονομαστικής του αξίας. Με συνέπεια η απόδοση να έχει εκτιναχθεί στο 23,55% για την προσεχή 5ετία και στο 15,8% για τη λήξη της 10ετίας. Το ομόλογο αυτό έχει επιτοκιακό κουπόνι 5,5%, ενώ το σύνολο της έκδοσης είναι 500 εκατ. ευρώ. Το προηγούμενο Tier II της Τράπεζας Πειραιώς, με το οποίο αντλήθηκαν 400 εκατ. ευρώ και φέρει επιτοκιακό κουπόνι 9,75% βρίσκεται τώρα στο 77,5% της ονομαστικής του αξίας. Κάτι το οποίο σημαίνει ότι σε 5ετή ορίζοντα όπου όλα τα Tier των τραπεζών έχουν δικαίωμα ανάκλησης, η απόδοση είναι στο 17,6%, ενώ στη 10ετία της λήξης είναι στο 14,2%.\nΤο Tier της Εθνικής Τράπεζας, η οποία σήκωσε 400 εκατ. ευρώ με επιτοκιακό κουπόνι 8,25% πέρυσι τον Ιούνιο, βρίσκεται τώρα στα επίπεδα του 86,5% της ονομαστικής του αξίας.\nΤο Tier II της Alpha Bank, η οποία βγήκε στις αγορές τον περασμένο Φεβρουάριο, αντλώντας 500 εκατ. ευρώ με κουπόνι 4,25%, είναι τώρα στο 69% της ονομαστικής αξίας. Γεγονός το οποίο μεταφράζεται σε απόδοση 13,25% για την 5ετία και 9,15% για τη 10ετία.\nΤην ίδια στιγμή, και σε ό,τι αφορά τη μεγάλη έκδοση των 650 εκατ. ευρώ της Ελλάκτωρ, η τιμή του ομολόγου είναι στο 77% της ονομαστικής αξίας. Με την απόδοση να έχει αναρριχηθεί στο 13,7% στη λήξη του συγκεκριμένου, που είναι το 2024.\nΑπό την άλλη πλευρά, σημαντικές είναι οι πιέσεις που ασκούνται στις δύο ομολογιακές εκδόσεις της Intralot. Η μεν πρώτη, η οποία λήγει τον Σεπτέμβριο του 2024, υπολειπόμενης ονομαστικής αξίας περίπου 474 εκατ. ευρώ, βρίσκεται τώρα στο 28% της ονομαστικής αξίας. Με συνέπεια η απόδοση στη λήξη να έχει εκτιναχθεί στο 42%. Όμως, η Intralot έχει και άλλη μία ομολογιακή έκδοση, αξίας 250 εκατ. ευρώ, η οποία λήγει τον Σεπτέμβριο του 2021 και η τιμή του ομολόγου βρίσκεται τώρα στο 48% της ονομαστικής αξίας. Γεγονός που μεταφράζεται σε απόδοση 67% στη λήξη.\nΣε κάθε περίπτωση, τόσο οι τράπεζες όσο και οι επιχειρήσεις που έχουν εκδώσει ομόλογα, δεν επηρεάζονται άμεσα από την εκτίναξη των αποδόσεων, διότι οι πληρωμές γίνονται με βάση τα ισχύοντα επιτοκιακά κουπόνια. Η σημαντική κάμψη των τιμών επηρεάζει πρωτίστως τους ομολογιούχους των εκδόσεων αυτών.\nAlpha BankintralotTier IIΕθνική ΤράπεζαομόλογαΤράπεζα Πειραιώςτράπεζες


Ευτυχισμένοι στο Χουμέρι: Aπό το Σάσεξ της Αγγλίας στη Ρεθυμνιώτικη ύπαιθρο | Cretablog\n10 Μαρτίου 2020096\nΑπό ΕΦΗΜΕΡΙΔΑ Τελευταία Ενημέρωση Μαρ 10, 2020\nΕυτυχισμένη ζωή στο μικρό χωριό Χουμέρι του Ρεθύμνου\nΤο συνταξιοδοτικό του όνειρο έκανε πραγματικότητα 30 χρόνια νωρίτερα ένα ζευγάρι από την Αγγλία, που παράτησε την δουλειά του και μετακόμισε σε έναν ειδυλλιακό χωριό της Κρήτης όπου ζει με μόλις 5.000 λίρες τον χρόνο.\nΗ 30χρονη Στεφ και ο 34χρονος Ματ Τροτ από το Σάσεξ της Αγγλίας αποφάσισαν να εγκαταλείψουν τη δουλειά τους (έβγαζαν βόλτα σκυλιά) τον Αύγουστο του 2018 και μετακόμισαν στο μικρό χωριό Χουμέρι του Ρεθύμνου.\nΣύμφωνα με το iefimerida, το ζευγάρι, μέχρι πρότινος ζούσε με τους γονείς της Στεφ αλλά και σε ένα τροχόσπιτο προκειμένου να αποταμιεύσει χρήματα για να αγοράσουν ένα σπίτι στην Αγγλία. Ωστόσο, αποφάσισαν να το κάνουν τελικά αυτό 30 χρόνια νωρίτερα και να μετακομίσουν σε ένα χωριό στην Κρήτη όπου πάντα ονειρεύονταν να περάσουν όταν θα γερνούσαν.\nΤο ζευγάρι έδωσε 50.000 λίρες από τα 75.000 που είχε καταφέρει να συγκεντρώσει για να αγοράσει τελικά ένα σπίτι δύο υπνοδωματίων στο ήσυχο αυτό χωριό, που περιβάλλεται από ελαιόδεντρα και όπως λένε ήταν «η καλύτερη απόφαση» που έχουν πάρει ποτέ.\nΖουν εναλλακτικά με μόλις 5.000 λίρες τον χρόνο. Δεξιά ο ηλιακός φούρνος όπου μαγειρεύουν τα καλοκαίρια\nΌταν ζούσαν με τους γονείς της Στεφ στην Αγγλία χρησιμοποίησαν τις 75.000 λίρες που είχαν συγκεντρώσει για να αγοράσουν την ιδιοκτησία στην Κρήτη.\nΗ αγάπη για την Ελλάδα, τούς οδήγησε στην Κρήτη\nΌπως είπε η Στεφ: «Δεν μπορούσαμε να αντέξουμε τον τρόπο ζωής που θέλαμε στο Ηνωμένο Βασίλειο, η αγορά ακινήτου ήταν πολύ εκτός των ορίων μας.\nΟ στόχος μας ήταν να δημιουργήσουμε μια ζωή με λιγότερα έξοδα, χωρίς να χρειάζεται να δουλεύουμε πολύ – τώρα που δεν έχουμε υποθήκη, δεν πρέπει να δουλεύουμε τόσο πολύ όσο συνηθίζαμε στην Αγγλία. Λατρεύαμε τις δουλειές μας. Πολλοί άνθρωποι μάς ρωτούσαν γιατί θέλαμε να φύγουμε, αφού κάναμε την καλύτερη δουλειά στον κόσμο».\nΚαι συνέχισε λέγοντας: «Θα μπορούσαμε να την κάνουμε για πολλά χρόνια. Ζούσαμε στο σπίτι των γονιών μου, νοικιάσαμε μάλιστα κάποια στιγμή και ένα τροχόσπιτο ώστε να αποταμιεύσουμε περισσότερα χρήματα, αλλά δεν μπορούσαμε να βγάλουμε τόσα πολλά.\nΟνειρευόμασταν να μετακομίσουμε στην Ελλάδα όταν θα βγαίναμε στη σύνταξη, αλλά τελικά αποφασίσαμε να το κάνουμε νωρίτερα. Η οικογένειά μου πήγαινε στην Ελλάδα κάθε χρόνο για διακοπές. Έτσι έχω ευχάριστες αναμνήσεις και ο Ματ είχε επισκεφθεί την χώρα όταν ήταν 18 ετών, επομένως είχαμε μια κοινή αγάπη γι’ αυτό το μέρος».\nΤο ζευγάρι προσπαθεί να ζει με όσα τους προσφέρει η γη. Εργάζεται μόνο κατά την διάρκεια της καλοκαιρινής περιόδου, η Στεφ σε ένα ξενοδοχείο με μειωμένο ωράριο και ο Ματ ως βοηθός νοσηλευτή, επιστρέφει στην Αγγλία για μία περίοδο έξι εβδομάδων.\nΗ Στεφ πρόσθεσε: «Προσπαθούμε να είμαστε φιλικοί προς το περιβάλλον και να επιστρέψουν στη φύση όσο το δυνατόν περισσότερα, αλλά ο στόχος μας είναι να είμαστε φιλικοί προς το περιβάλλον όσο μπορούμε.\nΈχουμε κόψει τα χημικά και έχω αρχίσει να φτιάχνω τα δικά μου προϊόντα ομορφιάς. Προσπαθούμε επίσης να μειώσουμε την χρήση του πλαστικού και έχουμε επαναχρησιμοποιούμενα αντικείμενα για τα πάντα. Τον χειμώνα μαγειρεύουμε στην σόμπα και το καλοκαίρι χρησιμοποιούμε τον ηλιακό μας φούρνο για να καταναλώνουμε όσο τον δυνατόν λιγότερη ηλεκτρική ενέργεια».\nΚαι τέλος τονίζει: «Κάποιοι μπορεί να πιστεύουν πως είμαστε τεμπέληδες, αλλά ο στόχος μας είναι να δώσουμε πίσω. Μαζεύουμε χρήματα για να στειρώσουμε τις αδέσποτες γάτες, φυτεύουμε οπωροφόρα δέντρα για να μπορεί να έρθει ο καθένας από το χωριό και να πάρει φρούτα.\nΚαθαρίζουμε τις παραλίες». Το ζευγάρι λέει ότι η μετακόμιση στην Κρήτη ήταν «η καλύτερη απόφαση που θα μπορούσαν να πάρουν» και πως δεν σκοπεύουν να επιστρέψουν στο Ηνωμένο Βασίλειο σύντομα.\nΠαραμένει στα χαρτιά το φράγμα των Δαφνών\n29 Αυγούστου 20190102\n23 Απριλίου 20190146\n15 Ιουλίου 20190654\nΟι παραλίες στο Μπαλί Ρεθύμνου είναι σκέτο… μέλι! | ΦΩΤΟ\n1 Ιουλίου 20190172


AS COMPANY1 Giochi Preziosi11\n3 ΕΤΩΝ2 5 ΕΤΩΝ6\nΑΓΟΡΙ ΚΑΙ ΚΟΡΙΤΣΙ3 ΚΟΡΙΤΣΙ5\nTα γλυκά Little live petsείναι διαδραστικά ζωακια σε απίθανα χρώματα και σχέδια που θα γίνουν η καλύτερα παρέα των μικρών μας φίλων!\nΠΕΡΙΓΡΑΦΗLittle Live Pets Ενυδρείο Με Ψαράκι Aquaritos (LP100000).Καλώς ορίστε το νέο σας κατοικίδιο! Το διαδραστικό ψαράκι Aquaritos!Ανοίξτε τη συσκευασία του ακολουθώντας τις οδηγίες και δείτε το αγαπημένο σας ψαράκι να απελευθερώνεται μαγικά στο νερό! Ξεκινάει αμέσως να κολυμπάει χαρούμενο σα..\nΚωδικός e-tza: 1-059197\nΚαλώς ορίστε το νέο σας κατοικίδιο! Το διαδραστικό ψαράκι Aquaritos! Ανοίξτε τη συσκευασία του ακολουθώντας τις οδηγίες και δείτε το αγαπημένο σας ψαράκι να απελευθερώνεται μαγικά στο νερό! Ξεκινάει αμέσως να κολυμπάει χαρούμενο σαν αληθινό, κουνώντας την πολύχρωμη ..\nΚωδικός e-tza: 1-058565\nΤα Wrapples είναι τα πιο γλυκά, χνουδωτά, διαδραστικά ζωάκια που υπόσχονται να γίνουν τα αχώριστα φιλαράκια σου! Φόρεσέ τα στο χέρι ή αλλού, χαίδεψέ τα, μίλησε μαζί τους και αυτά θα ανταποκριθούν! Τώρα σε ΝΕΑ σχέδια με ακόμα πιο μοδάτο λουράκι! Θα γουργουρίσουν, θα σου μιλήσουν και τα μάτια τους θα ..\nΚωδικός e-tza: 1-058548\nLITTLE LIVE PETS ΚΛΟΥΒΙ ΜΕ ΠΟΥΛΑΚΙ\nΤα Cocoritos επέστρεψαν. Με δύο σχέδια στο όμορφο κλουβί τους που είναι πλούσιο σε αξεσουάρ: πέρκα, μπολ με τροφή και μάνδαλο. Τα Cocoritos τιτιβίζουν, τραγουδούν και επαναλαμβάνουν αυτό που λες. Και τα φτερά ανάβουν...\nTα γλυκά Cocoritos είναι διαδραστικά πουλάκια σε απίθανα χρώματα και σχέδια που θα γίνουν η καλύτερα παρέα των μικρών μας φίλων!Τα παιδιά μπορούν να τα πάρουν παντού μαζί τους, να τα φροντίσουν και χαϊδεύοντας την πλάτη τους να τα ακούν να τραγουδούν & να τιτιβίζουν!Επιπλέον τα πουλάκια Coco..\nΚωδικός e-tza: 1-052709\nΤα Wrapples είναι τα πιο γλυκά, χνουδωτά, διαδραστικά ζωάκια που υπόσχονται να γίνουν τα αχώριστα φιλαράκια σου!Φόρεσέ τα στο χέρι ή αλλού, χαίδεψέ τα, μίλησε μαζί τους και αυτά θα ανταποκριθούν! Θα γουργουρίσουν, θα σου μιλήσουν και τα μάτια τους θα φωτίσουν για να σου δείξουν τη διάθεσή τους! ..\nΚωδικός e-tza: 1-049689\nΚωδικός e-tza: 1-049690


Το μεγάλο μάθημα από τη χθεσινή συζήτηση στη Βουλή | ΕΛΕΥΘΕΡΟΣ ΤΥΠΟΣ\n16:08 26 Φεβρουαρίου 2021 26 Φεβρουαρίου 2021\nΗ χθεσινή συζήτηση στη Βουλή, για όποιον την παρακολούθησε ολόκληρη, ήταν ένα μεγάλο μάθημα. Eνα μάθημα για το πώς πρέπει να ασκείται η πολιτική με επιχειρήματα και όχι με τίτλους. Ακουσαν για παράδειγμα τον πρωθυπουργό να αναφέρει στοιχεία και όχι επιθυμίες ή σχέδια που δεν πρόλαβαν να υλοποιηθούν για τα ασυνόδευτα προσφυγόπουλα.\nΓια το γεγονός ότι επιτέλους μειώθηκε στο απολύτως ελάχιστο ο αριθμός των ασυνόδευτων παιδιών που βρίσκονται σε δομές και ότι εκατοντάδες ανήλικα βρίσκονται ήδη ασφαλή σε άλλα κράτη μετά από επίμονες διαπραγματεύσεις. Στις σημαντικότατες δεσμεύσεις της ημέρας ήταν και η ανακοίνωση ότι από τον Σεπτέμβριο -επιτέλους- θα διδάσκεται σε μόνιμη βάση το μάθημα της σεξουαλικής διαπαιδαγώγησης σε όλα τα δημόσια σχολεία.\nΟμως υπηρξε και ένα άλλο, πολύ μεγάλο κέρδος: Oτι οι πολιτικοί μίλησαν ανοικτά για τον εκχυδαϊσμό του δημόσιου πολιτικού λόγου αλλά και για τα τρολς του Διαδικτύου. Αυτούς τους ανώνυμους λογαριασμούς που κατασκευάζουν ή διαστρεβλώνουν ειδήσεις, που δολοφονούν χαρακτήρες και σκορπούν μίσος. Οταν λέμε ανώνυμοι βέβαια, δεν σημαίνει ότι είναι και άγνωστοι. Οι «κουκουλοφόροι» του Διαδικτύου έχουν ονοματεπώνυμο, σαφείς ιδεολογικές αναφορές και, κυρίως, σαφείς εντολές. Δεν είναι τόσο πολλοί όσο φαίνονται, αφού πολλές φορές πίσω από ψεύτικους λογαριασμούς βρίσκονται τα ίδια κέντρα που απλά αναπαράγουν το «μήνυμα».\nΟι εξοικειωμένοι στη νέα γενιά των φανατικών στρατευμένων γνωρίζουν τι σημαίνει «ghost busters» στο τουίτερ και πώς μπορούν να λειτουργήσουν οι αλγόριθμοι αν τους προγραμματίσεις «σωστά». Μόνο που πάντα θα καραδοκεί το μοιραίο λάθος, διότι οι αλγόριθμοι δεν γνωρίζουν τι σημαίνει Δημοκρατία.\nΔημοκρατία σημαίνει να μιλάς με έργα και όχι εκτοξεύοντας λάσπη στον ανεμιστήρα. Δημοκρατία σημαίνει να έχεις το θάρρος να αποκηρύσσεις τις λάθος λέξεις που χρησιμοποίησαν οι συνεργάτες σου, όπως έπραξε ο Κυριάκος Μητσοτάκης και φοβήθηκε να κάνει ο Αλέξης Τσίπρας. Δημοκρατία σημαίνει να υπερασπίζεσαι την ομάδα σου με επιχειρήματα και όχι με ευφυολογήματα. Δημοκρατία είναι αυτό που συνέβη χθες στη Βουλή των Ελλήνων, όπου κάθε πολιτικός αρχηγός ανέβηκε στο Βήμα και μίλησε, ρώτησε, απάντησε και έπεισε, περισσότερο ή λιγότερο, με τελικό αποδέκτη και ανώτατο κριτή τους πολίτες και όχι τα retweets και τις χαλκευμένες φωτογραφίες.\nΥΓ.: Καλό θα ήταν μαζί με το μάθημα σεξουαλικής διαπαιδαγώγησης να δρομολογηθεί και σοβαρή επιμόρφωση για τον τρόπο που «διαμορφώνεται» η ειδησεογραφία μέσα από τα σόσιαλ μίντια. Από αυτό θα βγει κερδισμένη και η δημοσιογραφία.\nΑλέξης ΤσίπραςΔέσποινα ΚονταράκηΚυριάκος Μητσοτάκης


Πέθανε ο δημιουργός του Wolverine, Λεν Γουέιν (Photos) | ΤΟ ΠΟΝΤΙΚΙ\nΑποδυναμώθηκε το πέρασμα του Ίρμα: Τουλάχιστον 10 νεκροί - Κάτω από το νερό συνοικίες (Video)\nΜια από τις κορυφαίες προσωπικότητες του κόσμου της ένατης τέχνης, αυτής των κόμιξ, δεν βρίσκεται πλέον ανάμεσά μας. Ο Λεν Γουέιν, ο άνθρωπος που θεωρείται... υπεύθυνος για τη δημιουργία μιας από τις πιο γνωστές φιγούρες των κόμιξ, του Wolverine, πέθανε στο Λος Άντζελες, σε ηλικία 69 ετών, μετά από μακρά νοσηλεία, σύμφωνα με πηγές.\nΟ Γουέιν γεννήθηκε το 1948 στη Νέα Υόρκη και ερωτεύτηκε τα κόμιξ από μικρή ηλικία. Από τα τέλη της δεκαετίας του 1960 πιάνει δουλειά στο χώρο ως σεναριογράφος, οπότε και αρχίζει να πουλά ιστορίες στους μεγάλους εκδοτικούς οίκους. Το 1971, μαζί με τον έτερο «μεγάλο απόντα», σχεδιαστή Μπέρνι Ράιτσον, δημιουργεί το περίφημο Swamp Thing, ενώ τρία χρόνια αργότερα δημιούργησε, μαζί με τους σχεδιαστές Τζακ Ρομίτα και Χερμπ Τράιμπ, τον Wolverine.\nΠαράλληλα, ο Γουέιν ήταν επιμελητής του επικού κόμικ (κάποιοι το θεωρούν ως το ζενίθ της ένατης τέχνης) του Άλαν Μουρ και του Ντέιβ Γκίμπονς, το οποίο θεωρείται ότι άλλαξε για πάντα τον τρόπο με τον οποίο γράφονται, σχεδιάζονται και διαβάζονται τα κόμιξ.


Ζούγκλα με… γλάρους το Περιστέρι! | Δρόμος της Αριστεράς\nΑρχική κοινωνία Ζούγκλα με… γλάρους το Περιστέρι!\nΚαι νέες παρανομίες στο Άλσος από τον δήμαρχο Α. Παχατουρίδη. Του Νίκου Ταυρή.\nΤο πράσινο που αναλογεί ανά κάτοικο στο Περιστέρι είναι λιγότερο από 1 τετραγωνικό μέτρο. Κι αυτό πλασματικό: συνυπολογίζεται το Άλσος Περιστερίου, που από το 1981 έχει κηρυχθεί με Προεδρικό Διάταγμα χώρος πρασίνου. Εξακολουθεί όμως να «φιλοξενεί» (με διαχρονική ευθύνη δεκαετιών όλων των διοικήσεων του Δήμου, πράσινων και γαλάζιων) το γκαράζ απορριμματοφόρων του Δήμου, ένα εκθεσιακό κέντρο, μια μάντρα οικοδομικών υλικών… Τώρα ο δήμαρχος κ. Παχατουρίδης του δίνει τη χαριστική βολή, εγκαθιστώντας εκεί σταθμό επεξεργασίας και μεταφόρτωσης απορριμμάτων! Αυτή η παράνομη κατασκευή από τόνους μπετόν και «σπαστήρα» για το θρυμματισμό των απορριμμάτων, μέσα στην καρδιά του ταλαιπωρημένου Άλσους, δεν διαθέτει φυσικά καμία άδεια, και ολοκληρώνεται εν κρυπτώ. Η παρανομία, πέρα από το νέο βιασμό του «χώρου πρασίνου», σωρεύει ακόμη μεγαλύτερους κινδύνους υγείας για τους κατοίκους της ήδη υποβαθμισμένης περιοχής. Ήδη, πέρα από τα «συνήθη» έντομα και τρωκτικά που αφθονούν, έκαναν την εμφάνισή τους στο εξωτικό πλέον Περιστέρι ακόμη και… γλάροι, όπως καταγγέλλει η Επιτροπή Κατοίκων.\nΟι «αρμόδιοι» αναγνωρίζουν ότι ο σταθμός επεξεργασίας και μεταφόρτωσης απορριμμάτων είναι εντελώς παράνομος. Αλλά, λένε, «η παρανομία είναι δίκαιη, διότι είναι προς το συμφέρον των δημοτών και των εργαζομένων» (αντιδήμαρχος Ευσταθιάδου, Δημοτικό Συμβούλιο 29/7).\nΠρόκειται, βέβαια, για ενδιαφέρουσα δημόσια τοποθέτηση περί υπεροχής του δικαίου επί του νόμου. Βάσει αυτής (και επειδή το τι είναι δίκαιο είναι υποκειμενικό), υποθέτουμε ότι και οι κάτοικοι, που θέλουν το Άλσος πνεύμονα πρασίνου, μπορούν και αυτοί να επιχειρήσουν να το επιβάλλουν όπως νομίζουν καλύτερα; Για να σοβαρευτούμε: εάν το έργο είναι «προς το συμφέρον των δημοτών και των εργαζομένων», γιατί το έκρυψαν ακόμη και από το Δημοτικό Συμβούλιο;\nΑλλά ο κ. Παχατουρίδης και οι βοηθοί του έχουν άλλο ένα συντριπτικό επιχείρημα: «Εσείς τι προτείνετε;». Κατ’ αρχήν, η μέθοδος είναι προβληματική – πρώτα αυθαιρετούμε εν κρυπτώ, και μετά ισχυριζόμαστε ότι δεν υπάρχει εναλλακτική πρόταση. Έπειτα, τη διοίκηση και την ευθύνη την έχει ο κ. Παχατουρίδης και η παράταξή του – που δεν μπορεί να μεταβιβάσει με μια ρητορική ατάκα την παρανομία που διαπράττει (χωρίς καμιά μελέτη και χωρίς να ρωτήσει κανέναν) στις πλάτες της Επιτροπής Κατοίκων.\nΠέραν αυτού, λάβαμε καταγγελίες από την Επιτροπή Κατοίκων και άλλες τοπικές οργανώσεις (όπως η Αριστερή Κίνηση και η ΚΟΕ Περιστερίου) για τον τρόπο που αντιμετωπίζει η δημοτική αρχή τη διαμαρτυρία. Συγκεκριμένα, την Τρίτη 27/7, όταν πορεία κατοίκων έφτασε στο Άλσος, εκτοξεύθηκαν πρωτοφανείς απειλές και ύβρεις με πρωταγωνιστές την κα Ευσταθιάδου και τον επίσης αντιδήμαρχο κ. Λώλο. Όπως αναφέρει η ανακοίνωση της Επιτροπής Κατοίκων, ο αντιδήμαρχος «δήλωσε ότι είναι εν ενεργεία αστυνομικός και απειλούσε με αυτή του την ιδιότητα τους κατοίκους» με φράσεις όπως «σε ξέρω [***] και θα σε βρω»! Αλλά και η ΚΟΕ Περιστερίου καταγγέλλει τον κ. Παχατουρίδη τονίζοντας: «Είναι δικό του πρόβλημα εάν αυτός και οι συνεργάτες του έχουν χάσει την ψυχραιμία τους λόγω της καραμπινάτης παρανομίας που διαπράττουν. Οι απειλές ότι “θα μας βρουν και θα μας κανονίσουν” εδώ δεν περνάνε!»\nΠαρόμοια προκλητική στάση τήρησε ο συγκεκριμένος αντιδήμαρχος στο Δημοτικό Συμβούλιο της 29/7, όπου αντιμετώπισε τους διαμαρτυρόμενους κατοίκους με απαξιωτικές ειρωνείες, προφανώς επιχειρώντας περαιτέρω όξυνση. Η Επιτροπή Κατοίκων από την πλευρά της υποσχέθηκε τη συνέχιση των κινητοποιήσεων: «Η δημοτική Αρχή αντιμετωπίζει τον αγώνα των κατοίκων με μεθόδους νύχτας και παρακράτους. Δεν θα τους περάσει όμως». Η εφημερίδα μας επικοινώνησε έγκαιρα με το γραφείο του δημάρχου κ. Παχατουρίδη, ώστε να πληροφορηθεί τη δική του εκδοχή τόσο για το παράνομο έργο όσο και για την αντιμετώπιση των κατοίκων. Κλείνει η ύλη της εφημερίδας και ακόμη περιμένουμε να μας απαντήσει…\nΤο μπλογκ της Επιτροπής Κατοίκων: sosalsos.wordpress.com\nΚοινωνική δράση από τους Barcelonistas


Γιατί να επιλέξετε CretanTree; | CretanTree\n1.\tΠροέρχεται μόνο από χρυσοπράσινες ελιές της κορυφαίας ποικιλίας “Κορωνέικη” γι’ αυτό και έχει ισχυρά αντιοξειδωτικό χαρακτήρα με έντονα αρώματα.\n2.\tΟι ελαιώνες βρίσκονται σε περιοχή χαρακτηρισμένη ΠΟΠ-ΠΓΕ. (ΠΟΠ ΜΕΣΣΑΡΑ)\n3.\tΟ ελαιόκαρπος συλλέγεται σε πάνινα σακιά, ή κλούβες, που δεν στοιβάζονται σε παλέτες. Η άλεση γίνεται μέσα σε ένα 24ωρο από την συλλογή – Γι αυτό και επιβραδύνονται οι ζυμώσεις στην ελαιόμαζα που προκαλούν αυξημένες οξύτητες.\n4.\tΔεν χρησιμοποιούνται φυτοφάρμακα γι’ αυτό και οι χημικές αναλύσεις δίνουν μη ανιχνεύσιμες περιεκτικότητες φυτοφαρμάκων.\n5.\tΗ διαδικασία της ελαιοποίησης πραγματοποιείται σε πιστοποιημένο ελαιουργείο όπου σε καμία φάση της παραγωγικής διαδικασίας δεν υπερβαίνουμε τους 28οC γι’ αυτό και το ελαιόλαδο διατηρεί όλες τις πολύτιμες βιταμίνες του και όλα τα θρεπτικά του συστατικά.\n6.\tΑμέσως μετά την ελαιοποίηση το ελαιόλαδο τοποθετείται σε ανοξείδωτες δεξαμενές με σύστημα παροχής αζώτου, σε χώρο χαμηλής θερμοκρασίας. Το άζωτο αντικαθιστά το οξυγόνο, τόσο στις δεξαμενές όσο και σε κάθε συσκευασία μας μην επιτρέποντας έτσι στο τελευταίο να έρθει σε επαφή με το ελαιόλαδο. Απομακρύνοντας το οξυγόνο προστατεύουμε αποτελεσματικά το ελαιόλαδο μας από τις οξειδώσεις, διατηρώντας έτσι τόσο την γεύση και τα αρώματα του όσο και την μεγάλη διατροφική του αξία.\n7.\tΤο ελαιόλαδο συνοδεύεται από τα παρακάτω πιστοποιητικά:\nc.\tΚΡΗΤΗ ΓΕΝΕΤΕΙΡΑ ΑΞΙΩΝ – CRETE LAND OF VALUES\nd.\tISO 22000:2005 για την παραγωγή και εμφιάλωση\ne.\tIFS Food at Higher Level για την παραγωγή και εμφιάλωση\nf.\tΠιστοποιητικά καταλληλότητας Συσκευασιών\ng.\tΠιστοποιητικό ανάλυσης ελαιολάδου.


ΑΔΕΛΦΟΤΗΤΑ ΒΗΣΣΑΝΙΩΤΩΝ ΗΠΕΙΡΟΥ "Η ΑΡΕΤΗ": H έκθεση του ΔΝΤ και η συντεχνία των καθηγητών…\n(Σχόλιο της «ΣΕΙΣΑΧΘΕΙΑΣ-ΕΠΑΜ» στο τέλος του άρθρου)\nΗ πρόσφατη έκθεση του ΔΝΤ για το ελληνικό διαρθρωτικό πρόγραμμα δεν αφήνει περιθώρια για παρερμηνείες. Το σχέδιο αναδιάρθρωσης της Ελλάδας έχει προχωρήσει ικανοποιητικά. Ο ελληνικός καπιταλισμός έχει προχωρήσει σε βαθιές αλλαγές που ήταν επιθυμητές εδώ και δεκαετίες, αλλά ήταν αδύνατο λόγω των «συντεχνιών», δηλαδή της κοινωνίας, να τις προωθήσουν όσο ήθελαν. Τώρα όμως με το σοκ της κρίσης χρέους και το ειδικό κράτος έκτακτης ανάγκης της Τρόικα που «δικαιολόγησε» αυτό το σοκ, αυτός ο μετασχηματισμός προχώρησε, σύμφωνα με την ίδια την έκθεση.\nΈτσι ο ελληνικός καπιταλισμός αποκτάει σιγά σιγά την δική του «καθαρή» ταυτότητα. Αυτή που του ταιριάζει καλύτερα, έξω από στρεβλώσεις και προσμίξεις του παρελθόντος. Ολοκληρώνεται η προσπάθεια ο ελληνικός καπιταλισμός να θυμίζει περισσότερο λατινική Αμερική των δεκαετιών 80 και 90, περισσότερο ασιατικό καπιταλισμό ή καπιταλισμό των βαλκανικών χωρών της δεκαετίας 90 και του 2000.\nΣε κάθε περίπτωση ο ελληνικός καπιταλισμός τελειώνει με την όποια ευρωπαϊκή του ταυτότητα, τουλάχιστον στο σκέλος που αυτή σχετίζεται ακόμα με μια σοσιαλιστική κληρονομιά του 20ου αιώνα, το κοινωνικό κράτος. Γιατί όσο και να έχει προωθηθεί ο νεοφιλελευθερισμός στην μετά Θάτσερ Ευρώπη, το κοινωνικό κράτος, το οποίο αναθεματίζουν στην Ελλάδα και στοχοποιούν ότι φταίει για όλα μας τα δεινά, είναι ακόμα ισχυρό στην Ευρώπη, την οποία κατά τ’ άλλα θαυμάζουν.\nΗ έκθεση του ΔΝΤ μιλάει αρκετά αναλυτικά για το πως πρέπει να ολοκληρωθεί αυτή η μεταρρύθμιση-αναδιάρθρωση του ελληνικού καπιταλισμού.\nΠρώτος στόχος η «μισθωτοποίηση» των πολλών μικρών ελλήνων «ιδιοκτητών» μέσω της φορολογικής τους συμπίεσης. Ο μισθωτός δημόσιος ή ιδιωτικός υπάλληλος λίγα πράγματα έχουν να δώσουν ακόμα στο φορολογικό σύστημα. Ο ελεύθερος επαγγελματίας, ο ιδιοκτήτης, ο φαρμακοποιός, ο ταξιτζής, ο φούρναρης, ο μαγαζάτορας, όλη αυτή η μικρομεσαία τάξη μικροϊδιοκτητών-ελεύθερων επαγγελματιών οφείλει να φύγει από την μέση ως ένας αναχρονισμός ενός στρεβλού καπιταλισμού. Κανένας «σοβαρός» καπιταλισμός και ειδικά ο μονοπωλιακός δεν έχει τόσους μικρούς ανεξάρτητους «καπιταλιστές». Το γονάτισμά τους μέσω της φορολογίας – οι ιδιοκτήτες ακινήτων έχουν πάρει μια γεύση, όπως και όσοι έβαλαν φωτοβολταϊκά πάρκα – είναι ο βασικός στόχος. Η συμπίεση αυτών των στρωμάτων, μαζί με το ξεπούλημα της δημόσιας περιουσίας και την θεσμική απελευθέρωση για τους «επενδυτές», ανοίγει ένα νέο πεδίο κερδοφορίας σε τομείς που έως τώρα ήταν «κλειστοί» για το μεγάλο κεφάλαιο (πχ κλειστά επαγγέλματα).\nΤο δεύτερο είναι η ολοκληρωτική απορρύθμιση των εργασιακών σχέσεων. Όχι για να γίνουμε περισσότερο «Ευρώπη», αλλά για να γίνουμε περισσότερο Ασία και Βαλκάνια! Και μιας και στον ιδιωτικό τομέα αυτή η απορρύθμιση έχει προχωρήσει και έχει δώσει και αποτελέσματα, το ΔΝΤ επισημαίνει ότι πρέπει να πέσει και το ταμπού των απολύσεων στο δημόσιο.\nΗ κυβέρνηση και τα ΜΜΕ των κρατικοδίαιτων εφοπλιστών και μεγαλοεργολάβων έχουν την μαεστρία να αποσυνδέουν την φασαρία με τις πανελλαδικές και την απεργία των εκπαιδευτικών, από το παραπάνω πλαίσιο. Η αύξηση του ωραρίου των εκπαιδευτικών είναι το μέσο για να γίνουν απολύσεις και στον χώρο των εκπαιδευτικών, πέρα από το υπόλοιπο δημόσιο. Και αυτή η πολιτική επιλογή υπάρχει στην έκθεση του ΔΝΤ που κυκλοφορεί τις ίδιες περίπου μέρες, σαν προτροπή. Κι όμως κανείς δεν τα συνδέει. Γιατί;\nΗ επικείμενη απεργία των καθηγητών, αν ψηφιστεί, είναι μια απεργία εργαζομένων ενάντια στην «μεταρρύθμιση» της Τρόικας και του ΔΝΤ. Δεν είναι μια κλαδική απεργία. Όμως για να νικήσει κάθε τέτοια απεργία πρέπει να βγει να μιλήσει γι’ αυτόν τον στόχο. Και όσο μπορεί να αναδείξει το δικό της όραμα. Μιας δημόσιας και δωρεάν παιδείας. Χωρίς παραπαιδεία. Με δωρεάν στήριξη και πρόνοια για τους μαθητές στην μεταφορά τους, στην σίτισή τους, στις υποδομές. Με εκπαιδευτικό που θα ζει με αξιοπρέπεια από τον μισθό του. Που δεν θα εξαρτάται από την βιομηχανία των φροντιστηρίων. Που θα είναι δάσκαλος και όχι κρατικός υπάλληλος. Σε αντίθεση με το νεοφιλελεύθερο και διαλυμένο σχολείο του ΔΤΝ και της Ε.Ε.\nΗ ελληνική κοινωνία δεν φαίνεται, προς το παρόν, να βλέπει στην απεργία των καθηγητών μια ευκαιρία αντιπαράθεσης με την Τρόικα και την κυβέρνηση. Η συζήτηση γίνεται όπως γινόταν και σε άλλες φάσεις, σε άλλες απεργίες προ Μνημονίου. Σαν να ξεχάσαμε ότι μας κυβερνάει η Τρόικα. Σαν να συνηθίζουμε στις απολύσεις. Ξεχάσαμε ότι όλα τα μέτρα καταλήγουν στις τσέπες των τραπεζών και των ισχυρών χωρών του Βορρά. Ότι ζούμε σε έκρυθμη κατάσταση. Ότι κόβουν από την υγεία, κόβουν από την παιδεία, κόβουν από τις συντάξεις. Ότι ο Πρετεντέρης είναι ο πιστός υπηρέτης της Τρόικας και του Μπόμπολα, με τον πιο εμετικό-λαϊκίστικο τρόπο, σε όποιον κινητοποιείται εδώ και 4 χρόνια.\nΗ κοινωνία φαίνεται να ξεχνάει, ή πιο σωστά φαίνεται να «χωνεύει», το ελληνικό πείραμα μετασχηματισμού. Η αισιοδοξία του ΔΝΤ και της ελληνικής κυβέρνησης, δυστυχώς περνάει με τον τρόπο της και σε τμήματα του πληθυσμού. Όχι σαν χαζοχαρούμενη πίστη ότι θα έρθει η ανάπτυξη του Σαμαρά. Αλλά σαν έλλειψη προσδοκιών, σαν κούραση από την σύγχυση και το σοκ που έχει μπει εδώ και 4 χρόνια, σαν αναμονή μήπως τα μεγάλα χαστούκια πέρασαν και τώρα μένει να δούμε πως θα τα κουτσοβολέψουμε ο καθένας στα νέα δεδομένα.\nΑυτό το κοινωνικό ρεύμα της αναδίπλωσης και της προσαρμογής - συνήθειας στα νέα δεδομένα είναι ισχυρό, αλλά δεν είναι το μοναδικό. Υπάρχει και ένα ακόμα ισχυρό ρεύμα που ψηφίζει ΚΑΝΕΝΑΝ στις δημοσκοπήσεις, που νιώθει ότι βρίσκεται σε αδιέξοδο, που θα έβλεπε θετικά μεγάλες τομές αλλά δεν ξέρει ποιες είναι αυτές, δεν αυτοπροσδιορίζεται σε κάποιο ιδεολογικό ρεύμα, στην αριστερά ή αλλού. Μπορούμε να πούμε ότι είναι ένα κοινωνικό ρεύμα θετικό σε μια πολιτική του τύπου ΑΝΑΤΡΟΠΗ ΠΑΝΤΟΥ!\nΑυτό το ρεύμα είναι δύσπιστο στον ΣΥΡΙΖΑ, γιατί ο τελευταίος δίνει μηνύματα ότι θα είναι μια δύναμη, αν πιστέψουμε ότι είναι ειλικρινής, ήρεμων βαθμιαίων μεταβολών, προσπάθειας συνεννόησης με τους δανειστές χωρίς ρήξεις και μεγάλες τομές κοκ.\nΗ απάντηση στο ποιος και πως θα αντιστρέψει αυτό το ρεύμα προσαρμογής και θα εκφράσει το ρεύμα της ανατροπής, δεν είναι εύκολη. Οφείλει να δώσει απαντήσεις σε συγκεκριμένα ερωτήματα όμως τα καύσιμα θα είναι λίγα αν προσπαθεί να απαντάει σε ερωτήσεις και όχι να θέτει ερωτήσεις. Αν δεν διαμορφώσει μια ηγεμονική ανατρεπτική πρόταση για την ελληνική κοινωνία. Η τρόικα και το ΔΝΤ είχαν τέτοια. Αν και την έντυσαν με πλήθος μύθων, ψευδών, στρεβλώσεων, προπαγάνδας, προσπάθησαν και προσπαθούν, με τις όποιες απώλειες όπως το ΠΑΣΟΚ και ο ΓΑΠ, να πείσουν ότι θα ανατρέψουν την παλιά αναχρονιστική Ελλάδα και θα φτιάξουν μια νέα. Και το κάνουν. Όσο κι αν αυτή η νέα Ελλάδα δεν είναι πρόοδος αλλά οπισθοδρόμηση.\nΗ αριστερά που ισχυρίζεται ότι θέλει να πείσει την πλειοψηφία της κοινωνίας για τον σοσιαλιστικό μετασχηματισμό οφείλει να έχει μια μαζική γραμμή που να έρχεται σε επαφή, να εκφράζει και να πολιτικοποιεί αυτό το κοινωνικό ρεύμα ανατροπής. Να συγκροτήσει ένα πολιτικό ρεύμα σύγκρουσης με το σύστημα εντός Ελλάδας και με το διεθνοποιημένο σύστημα καταρχήν εντός Ε.Ε., ένα πολιτικό ρεύμα διεξόδου από την κρίση. Τι Ελλάδα θέλει να φτιάξει; Με τι πολιτικό σύστημα; Με ποιο παραγωγικό-αναπτυξιακό πρότυπο; Με ποια σχέση με τις γύρω χώρες; Με ποια θέση για τους εργαζόμενους; Ποιο θα είναι το γενικό πλαίσιο για τους αυτοαπασχολούμενους και ποιο για τους λεγόμενους «ξένους επενδυτές»; Με ποιο κράτος πρόνοιας; Με ποια νοσοκομεία και ποια σχολεία, ποια πανεπιστήμια και ποια έρευνα;\nΕίναι προφανές ότι ο εγκλωβισμός της συζήτησης σε μια γραμμή του τύπου «θα προσπαθήσουμε να αμβλύνουμε την λιτότητα σε μια προσπάθεια σύμπτυξης μετώπου με τις χώρες του νότου, απέναντι στον Μερκελισμό», είναι μακριά από μια τέτοια πολιτική.\nΗ εκπόνηση ενός σχεδίου Β, για να φέρει εις πέρας αυτές τις ανατροπές, θα έχει ως απαραίτητη αφετηρία την έξοδο από την ευρωζώνη, την εθνικοποίηση των τραπεζών και την μονομερή παύση πληρωμών στους δανειστές. Σαν μια απαραίτητη πολιτική αποκατάστασης της λαϊκής κυριαρχίας. Σαν μια μίνιμουμ προϋπόθεση για να μπορέσει αυτός ο λαός να εμπνευστεί γύρω από ένα δικό του σχέδιο ανοικοδόμησης και μετασχηματισμού. Όμως για να είναι ο μετασχηματισμός βαθύς και με ορίζοντα όχι τον βαλκανικό καπιταλισμό που θέλει το ΔΝΤ, αλλά τον σοσιαλισμό, δεν αρκεί η επιστροφή στο εθνικό νόμισμα, όσο και αν αποτελεί κεντρική τομή. Το σχέδιο Β, σαν εναλλακτικό σχέδιο ανατροπής σε όλους τους τομείς, οφείλει να μην φοβηθεί να διατυπώσει τον στρατηγικό στόχο του σοσιαλισμού. Και να τολμήσει να προτείνει αντινεοφιλελεύθερες και αντιιμπεριαλιστικές «μεταρρυθμίσεις» και αλλαγές παντού! Να επιχειρήσει να εκφράσει και να πολιτικοποιήσει το ρεύμα της ανατροπής. Πριν το ρεύμα της προσαρμογής κυριαρχήσει για πολλά χρόνια στις συνειδήσεις της κοινωνικής πλειοψηφίας.\nαπό το «Το Μέτωπο» μέσω «tvxs.gr»\nΣχόλιο της «ΣΕΙΣΑΧΘΕΙΑΣ-ΕΠΑΜ»:\nΤην μόνη παρατήρηση που έχουμε να κάνουμε είναι ότι δεν υπάρχουν σχέδια Α και Β. Υπάρχει μόνο μια λύση. Η απεμπλοκή από την ευρωένωση ως μοναδικό σχέδιο σωτηρίας της χώρας και του λαού.Το πρόβλημα, είναι πολιτικό έχοντας προσλάβει χαρακτηριστικά Εθνικού ζητήματος. Μπορεί η θέση ότι βρισκόμαστε υπό ξένη κατοχή να θεωρείται, ακόμη, από πολλούς, ακραία και υπερβολική, αλλά όλοι βλέπουν το αδιέξοδο, ανεξάρτητα αν τολμούν να προτείνουν και να αγωνιστούν για τη διέξοδο, ή στέκονται εμπρός στο δραματικά εξελισσόμενο φαινόμενο αμήχανα, ή και παθητικά. Και βέβαια δεν πρόκειται για ένα φυσικό φαινόμενο, αλλά είναι απόρροια συγκεκριμένων πολιτικών επιλογών.\nΤο ζήτημα λοιπόν είναι κατ’ εξοχήν πολιτικό και έχει να κάνει με τον έλεγχο της χώρας. Ποιος ελέγχει τη χώρα και οι επιλογές του που οδηγούν. Και βλέπουμε πολύ καλά πλέον, ποιος ελέγχει ποιον και οι επιλογές των επικυρίαρχων και των εγχώριων υποστηρικτών και άμεσων συνεργατών τους που οδηγούν. Κι εδώ δεν χωράνε ερμηνείες που στηρίζονται σε «δεξιές», ή «αριστερές» ιδεοληψίες και εμμονές.\nΔηλαδή, είναι ζήτημα πρώτα και κύρια Εθνικής Ανεξαρτησίας. Όλα τα υπόλοιπα έπονται, καθώς και το κοινωνικοοικονομικό μοντέλο που θα επιλεχθεί, όταν και εφ’ όσον ο λαός καταστεί κυρίαρχος στον τόπο του και θα μπορέσει έτσι να επιλέξει ελεύθερα, σύμφωνα με το πώς ο ίδιος κατανοεί τα συμφέροντά του και με το πώς θα διαμορφωθούν τότε οι συσχετισμοί στο εσωτερικό του. Να γιατί ο ταξικός αγώνας προσλαμβάνει σήμερα εθνικοαπελευθερωτικά χαρακτηριστικά και η απεμπλοκή από την ευρωένωση είναι το πρώτο αλλά απόλυτα αναγκαίο, αν και όχι ικανό αφ’ εαυτού του, βήμα για την ευόδωση αυτού του αγώνα.\nΕδώ ακριβώς εντοπίζεται το λάθος του ΚΚΕ και άλλων «αντικαπιταλιστικών» δυνάμεων που προβάλλοντας μόνο τον ταξικό χαρακτήρα των προβλημάτων και έχοντας προεπιλέξει κοινωνικοοικονομικό μοντέλο, προκρίνουν τον «αντικαπιταλιστικό» αγώνα βάζοντας έτσι το κάρο μπροστά από το άλογο, αφού όντως δεν υπάρχουν, ούτε πρόκειται να υπάρξουν, κάτω από τις σημερινές συνθήκες τέτοιου επαναστατικού τύπου διεργασίες, ούτε οι κατάλληλοι συσχετισμοί για την εφαρμογή ενός ανάλογου κοινωνικοοικονομικού μοντέλου, αφήνοντας έτσι λεωφόρους ολόκληρες ανοικτές στη νεοναζιστική απειλή.\nΗ ευνοϊκή επίλυση του Εθνικού ζητήματος, περνάει πρώτα από τη λύση του Πολιτικού προβλήματος με την ανατροπή του σημερινού διεφθαρμένου καθεστώτος μεταμοντέρνου κοτζαμπασιδισμού, ήτοι του δωσιλογικού στους ξένους επαγγελματικού κοινοβουλευτισμού διαπλεκομένου με τις παρασιτικές ελίτ. Μόνο με την ταυτόχρονη αποκατάσταση της Δημοκρατίας και της Εθνικής Ανεξαρτησίας θα θωρακιστεί η χώρα από φασιστικού τύπου προοπτικές, ενώ θα δημιουργηθούν τελικά οι κατάλληλες συνθήκες για την επιδίωξη της Κοινωνικής Απελευθέρωσης.\nΓια το «ΣΕΙΣΑΧΘΕΙΑ-ΕΠΑΜ» Όθωνας Κουμαρέλλας\nΑναρτήθηκε από ΑΔΕΛΦΟΤΗΤΑ ΒΗΣΣΑΝΙΩΤΩΝ "Η ΑΡΕΤΗ" στις 10:22 μ.μ.


Δικαίωμα στο όνειρο – apoel.net\nΑρχική/ΕΙΔΗΣΕΙΣ/Δικαίωμα στο όνειρο\nΗ αντίστροφη μέτρηση για τον αυριανό αγώνα άρχισε με την αναχώρηση της ομάδας για το Λονδίνο και όλοι ζουν σε ρυθμούς Champions League. Κορυφώνεται επίσης η κάθοδος χιλιάδων οπαδών μας οι οποίοι προσβλέπουν στο ότι θα το βράδυ της Τετάρτης θα γράψουμε ιστορία.\nΠριν την αναχώρηση της ομάδας ο Πετεβίνος έκανε δηλώσεις:\n«Δικαίωμα στο όνειρο. Από τη στιγμή που είμαστε στην 6η αγωνιστική και έχουμε καταφέρει να έχουμε υπαρκτές πιθανότητες σημαίνει ότι πάμε στο Λονδίνο με δυο στόχους. Ο πρώτος στόχος είναι να κάνουμε μια προσπάθεια που θα δώσει το δικαίωμα στους χιλιάδες οπαδούς μας να μας χειροκροτήσουν στο τέλος και ο 2ος είναι να διεκδικήσουμε ένα καλό αποτέλεσμα και να δούμε τι κάναμε στο τέλος του αγώνα».\nΓια το αεροπλάνο που θα φέρει τα χρώματα του ΑΠΟΕΛ:\n«Για πρώτη φορά ντύνεται αεροπλάνο στα χρώματα της ομάδας και ευχαριστούμε πάρα πολύ για αυτή την ιδιαιτερότητα την Cobalt».\nΓια την κατάσταση των Ζαχίντ και Καρλάο:\n«Ο Ζαχίντ είναι μια χαρά. Ο Καρλάο έκανε χτες ατομικό πρόγραμμα στο γήπεδο κάτι που μας δίνει την ελπίδα ότι μέρα με τη μέρα βελτιώνεται ραγδαία και ελπίζουμε ότι στην αποψινή προπόνηση θα δοθεί το πράσινο φως. Η συμμετοχή του Καρλάο δεν είναι αυτοσκοπός. Αν δεν είναι 100% έτοιμος τότε δεν θα βρίσκεται στην αποστολή».\nΓια τα εισιτήρια του αυριανού αγώνα:\n«Μας έχουν ενημερώσει ότι μπορεί να έχουμε κάποια επιπλέον εισιτήρια στο Λονδίνο. Με την άφιξη μας στο Λονδίνο θα ενημερώσουμε τον κόσμο αν αυτό ισχύει»\nΕπόμενο Ξαναχρησιμοποιείστε το!


Ντόγκον: Οι «εξωγήινοι Θεοί» από τον Σείριο στην προ-Χριστιανική Αφρική [Βίντεο] - ΑΠΟΚΑΛΥΨΗ\nΣτο Μάλι, στη Δυτική Αφρική, ζει μια φυλή των ανθρώπων που ονομάζεται Ντόγκον.\nΟι Ντόγκον πιστεύεται ότι είναι μία φυλή με αστρονομική γνώση που πηγαίνει πίσω χιλιάδες χρόνια, έως το 3200 π.Χ.. Σύμφωνα με τις παραδόσεις τους, ο Σείριος, στο σύστημα των Ντόγκον, σχηματίζει μία εστία για την τροχιά ενός μικροσκοπικού αστεριού, του συνοδού του Πο Τόλο.\nΌταν το Πο Τόλο είναι πιο κοντά στον Σείριο, αυτό το αστέρι φωτίζει, ενώ όταν είναι πλέον απομακρυσμένο από τον Σείριο, εκπέμπει ένα τρεμούλιασμα που δίνει την εντύπωση στον παρατηρητή πολλών αστεριών. Ο κύκλος της τροχιάς διαρκεί 50 χρόνια.\nΟι Ντόγκον (Dogon) κάνουν λόγο για τους Νόμο (Nommos) – αμφίβιες θεότητες που έφτασαν από τον ουρανό με τα φανταστικά ουράνια πλοία τους. Και κήρυξαν τη διδασκαλία τους σε ένα μεγάλο πλήθος ανθρώπων που συγκεντρώθηκε γύρω από τη λίμνη που δημιουργήθηκε από ένα απ’ αυτά.\nΟρισμένοι ερευνητές, που ερευνούσαν τους Ντόγκον έχουν αναφέρει ότι φαίνεται να διαθέτουν προηγμένες αστρονομικές γνώσεις, για τη φύση και την προέλευση των οποίων στη συνέχεια ξεκίνησε επιστημονική αντιπαράθεση…\nΑπό το 1931 έως 1956 ο Γάλλος ανθρωπολόγος Marcel Griaule (Μαρσέλ Γκριόλ) μελέτησε τους Ντόγκον.\nΣτα τέλη του 1946 ο Γκριόλ πέρασε τριάντα τρεις συναπτές ημέρες σε συζητήσεις με έναν σοφό γέροντα των Ντόγκον, συζητήσεις που αποτέλεσαν την πηγή ενός μεγάλου μέρους των μελλοντικών δημοσιεύσεων που έκανε με την Ζερμαίν Ντιτερλέν.\nΟι δύο γάλλοι ανθρωπολόγοι ανέφεραν ότι οι Ντόγκον πιστεύουν ότι το πιο λαμπρό αστέρι στον ουρανό, ο Σείριος ( Σίγκου Τόλο ή «αστέρι του Σίγκουι»), έχει δύο αστέρια συντρόφους, το «Πο Τόλο» (ή το άστρο του Κεχριού), και το «Εμέ για Τόλο», (το θηλυκό άστρο του σόργου), αντίστοιχα, τον πρώτο και τον δεύτερο από τους συνοδούς του Σείριου Α.\nΟ Σείριος, στο σύστημα των Ντόγκον, σχηματίζει μία εστία για την τροχιά ενός μικροσκοπικού αστεριού, του συνοδού του Πο Τόλο. Όταν το Πο Τόλο είναι πιο κοντά στον Σείριο, αυτό το αστέρι φωτίζει, ενώ όταν είναι πλέον απομακρυσμένο από τον Σείριο, εκπέμπει ένα τρεμούλιασμα που δίνει την εντύπωση στον παρατηρητή πολλών αστεριών. Ο κύκλος της τροχιάς διαρκεί 50 χρόνια.\nΟ Πο Τόλο (Σείριος Β’) είναι για τους Ντόγκον το πιο μικροσκοπικό αστέρι, αλλά παράλληλα και το πιο βαρύ. Τόσο βαρύ που ούτε όλα τα πλάσματα του κόσμου μαζί, δε μπορούν να το σηκώσουν. Το χρώμα του είναι λευκό και η τροχιά του ελλειπτική.\nΟι άνθρωποι της φυλής πιστεύουν ότι πραγματοποιεί μια περιστροφή γύρω από τον Σείριο κάθε 50 έτη και μάλιστα διοργανώνουν ειδική τελετή για να τιμήσουν τη μνήμη αυτού του γεγονότος. Οι Γκριόλ και Ντιτερλέν επίσης, ισχυρίζονται ότι οι Ντόγκον φαίνεται να γνώριζαν τα δαχτυλίδια του Κρόνου, και τα φεγγάρια του Δία.\nΑλλά δεν ήταν μόνο οι Γκριόλ και Ντιτερλέν που προβληματίστηκαν από αυτό που ονόμασαν «Σουδανέζικο αστρικό σύστημα» (ΣΣ: το Μάλι έως το 1959 ονομαζόταν «Γαλλικό Σουδάν»).\nΗ ύπαρξη του Σείριου Β είχε μόνο συναχθεί ότι υπάρχει μέσω μαθηματικών υπολογισμών που έκανε ο Φρίντριχ Μπέσσελ το 1844. Ο Temple στη συνέχεια υποστήριξε ότι οι πληροφορίες των Ντόγκον, εάν αναχθούν σε αρχαίες αιγυπτιακές πηγές και μύθους, υποδεικνύουν μια εξωγήινη μετάδοση γνώσεων για τα άστρα. Ούτε ο Γκριόλ ούτε η Ντιτερλέν είχαν κάνει ποτέ τέτοιες τολμηρές αξιώσεις για την πηγή της γνώσης των Ντόγκον.Δείτε την επόμενη ή προηγούμενη σελίδα πατώντας τα νούμερα\nΝτόγκον: Οι παράξενες παραδόσεις για τον Σείριο [Βίντεο]


Η πίτα μήλων με τη μέντα διακοσμεί. Στοκ Εικόνες - εικόνα από πίτα, closeup: 22798720\nΗ πίτα μήλων με τη μέντα διακοσμεί.\nΗ φωτογραφία ενός κομματιού της πίτας μήλων σε ένα πιάτο με τη μέντα διακοσμεί το πλάνο με την εκλεκτική εστίαση.\nClapper κινηματογράφων χαρτόνι popcorn με το εξέλικτρο ταινιών όμορφη φύση Παταγωνία τοπίων κορυφαία όψη κατσαρολλώ&nu κτήρια πρωινή στο κέντρο της πόλης Χαβάη accordian πόρτα φρέσκο γιαούρτι Hummus Γεύμα μπριζόλας με το κρασί Τσιπ πατατών\nΕξωτικό πράσινο κοκτέιλ στο ντεμοντέ γυαλί που απομονώνεται στο άσπρο υπόβαθρο Βιενέζικο strudel της Apple με το παγωτό βανίλιας και μέντα σε ένα πιάτο Κομμάτια σπιτικό strudel μήλων με την κονιοποιημένη ζάχαρη Πίτα της Apple Cheesecake με τα μήλα και τα καραμελοποιημένα πεκάν Μεγάλη πίτα μήλων και φρέσκο μήλο Strudel της Apple apfelstrudel γερμανικά Σπιτικά κέικ και μούρα σμέουρων\nΔύο κομμάτια της πίτας μήλων με τη μέντα διακοσμούν. Η πίτα της Apple με τη μέντα διακοσμεί στο θερμό φως του ήλιου Η πίτα μήλων με τη μέντα διακοσμεί. Η πίτα μήλων με τη μέντα διακοσμεί. Η πίτα μήλων με τη μέντα διακοσμεί. Η πίτα της Apple με τη μέντα διακοσμεί την κινηματογράφηση σε πρώτο πλάνο


Κατερίνα Κούκα - Δίκτυο ΠΜ | Δισκογραφική Εταιρεία\nHome » Καλλιτέχνες » Κατερίνα Κούκα\nΓεννήθηκε στην Ηράκλεια Σερρών, αγροτικό χωριό της Βόρειας Ελλάδας. Σε ηλικία έντεκα χρόνων μεταναστεύει με την οικογένειά της στο Άαχεν της τότε Δ. Γερμανίας, όπου ζει ως τα δεκαεπτά της. Τελειώνοντας το Γερμανικό σχολείο, επιστρέφει στην Ελλάδα.\nΗ σχέση της με το τραγούδι αρχίζει όταν οικονομικοί λόγοι την ωθούν να χρησιμοποιήσει το ταλέντο της για βιοποριστικούς λόγους. Στη μπουάτ «Εμπατή» τυχαίνει να την ακούσει ο Γιώργος Μαρίνος που της προτείνει αμέσως συνεργασία στη «Μέδουσα». Ακολουθούν συνεργασίες με σημαντικά ονόματα του ελληνικής μουσικής, όπως οι Γιάννης Σπανός, Χρήστος Νικολόπουλος, Μαρινέλλα, Μανώλης Μητσιάςκαι άλλοι.\nΤο 1989 εμφανίζεται για πρώτη φορά στη δισκογραφία με Το πρώτο ραντεβού (BMG), σε μουσική και στίχους Θόδωρου Ποάλλα. Το 1992 ακολουθεί δεύτερος δίσκος με τίτλο Να ‘χα δυο καρδιές να σ’ αγαπώ(Minos-EMI), σε μουσική Γιάννη Σπανού–Χρήστου Νικολόπουλου και στίχους Τασούλας Θωμαϊδου και άλλων. Δίσκος που έγινε αφορμή για να γνωρίσει η ερμηνεύτρια τεράστια επιτυχία και να καθιερωθεί. Από τότε οι επιτυχίες διαδέχονται η μία την άλλη. Εκτός από τους Γιάννη Σπανό, Χρήστο Νικολόπουλο καιΤασούλα Θωμαϊδου, συνεργάστηκε στη δισκογραφία με τους Βαγγέλη Κορακάκη, Βασίλη Δημητρίου,Λευτέρη Παπαδόπουλο, Γιώργο Ζήκα, Μαντώ, Γιάννη Δημητρά, Φίλιππο Γράψα, Άννα Αργυρού,Κώστα Φασουλά, και άλλους.\nΤο 1994 συμμετείχε στην ταινία μεγάλου μήκους Το Χάραμα του Αλέξη Μπίστικα, στο ρόλο μιας λαϊκής τραγουδίστριας.